PÍŠE DUŠAN CHRENEKO čom sa rozpráva, keď sa rozpráva o jadre

V EÚ prebieha debata o spoločnej budúcnosti. Diskusie o našom smerovaní do európskeho jadra či periférie sa vedú aj u nás. Čo si však predstaviť pod tým povestným jadrom?

Autor je vedúci Zastúpenia Európskej komisie na Slovensku Podarí sa Slovensku začleniť do jadra EÚ alebo sa o to radšej ani nemá usilovať? Pri počúvaní lídrov najsilnejších strán sa niekedy môže zdať, ako keby naša krajina smerovala k veľkému civilizačnému konfliktu. Argumenty za sa pritom opierajú predovšetkým o ekonomické prínosy, kým argumenty proti sú spájané najmä so šírením obáv z prílišnej previazanosti či otvorenosti. Áno, v EÚ skutočne existujú rôzne názory na ekonomickú spoluprácu členských štátov, spoločné právomoci či mieru solidarity. Otázka však nestojí tak, že sa v týchto i ďalších témach musíme rozhodnúť len pre extrémy typu „všetko alebo nič“. Diskusie zďaleka nie sú ukončené a záleží preto na každom názore. Ani zástancovia rýchlejšej európskej integrácie pritom neblúznia o žiadnom superštáte požierajúcom vlastné deti. O čom teda politici hovoria, keď hovoria o našom smerovaní do jadra? Veľa sa dá vyčítať z diskusných dokumentov, ktoré v priebehu jari vydávala Európska komisia a ktoré opisujú rôzne scenáre smerovania EÚ v najdôležitejších oblastiach. A to od obmedzenia spolupráce iba na jednotný trh cez Európu rôznych rýchlostí až po zjednotenejšiu a silnejšiu Úniu. Pozrime sa teda, čo konkrétne by pre nás účasť v jadre európskej integrácie znamenala. Slovensko už dnes vďaka členstvu v eurozóne sedí a rozhoduje za rovnakým stolom ako svetové ekonomické mocnosti Nemecko a Francúzsko. Vplyv euroskupiny v EÚ sa po odchode Spojeného kráľovstva ešte zvýši a tieto krajiny tak budú presadzovať silnejšie a efektívnejšie nástroje na ochranu svojich členov pred krízami, ako bola tá spred niekoľkých rokov. Práve eurozóna by mohla byť základom na ďalšie posilnenie európskej integrácie. Znamenalo by to napríklad dobudovanie bankovej únie, lepšie prepojenie európskeho rozpočtu so štrukturálnymi reformami či zriadenie postu ministra financií eurozóny, alebo vytvorenie Európskeho menového fondu. Všetky tieto kroky posilňujú prioritu silnejšieho a odolnejšieho eura, ktoré už dnes používa 19 štátov EÚ a postupne sa majú pridávať aj ďalšie. V médiách sa dnes hovorí najmä o návrhu na rovnaké odmeňovanie zamestnancov všetkých krajín Únie pracujúcich na rovnakom mieste. Požiadavky na silnejšie prepojenie v sociálnej oblasti však siahajú omnoho ďalej, hoci EÚ má v tejto oblasti iba obmedzené kompetencie. Ak Únia nebude chcieť výrazne okresať výdavky napríklad obmedzením eurofondov, bude musieť hľadať priestor na úspory, ako aj pripraviť reformu financovania EÚ s cieľom hľadať aj úplne nové zdroje financovania. Už dnes európska legislatíva garantuje všetkým zamestnancom v Únii právo na platenú dovolenku, bezpečnosť a ochranu zdravia pri práci, ochranu pred insolventnosťou zamestnávateľa či pred diskrimináciou na pracovisku. Nové návrhy sa týkajú najmä oblastí, ako sú zabezpečenie rovnováhy medzi pracovným a súkromným životom rodičov, flexibilnejšie pracovné podmienky pre matky s deťmi či rozšírenie sociálnej ochrany aj pre živnostníkov. Spoločná európska obrana patrí medzi oblasti, kde sa nám dosiaľ nepodarilo dosiahnuť výraznejší pokrok. Vývoj v posledných rokoch nám však čoraz jasnejšie ukazuje, že spoliehať sa iba na „mäkkú silu“ diplomacie alebo na spojenectvo s USA a ďalšími krajinami nestačí. Nejde pritom len o jednotky spoločného nasadenia, ale aj o efektívnosť a nákladnosť našich armád, ktoré sú vybavené veľmi rôznorodou a často nekompatibilnou výzbrojou. V EÚ skutočne existujú rôzne názory na ekonomickú spoluprácu členských štátov, spoločné právomoci či mieru solidarity. Otázka však nestojí tak, že sa musíme rozhodnúť len pre extrémy typu „všetko alebo nič“. Ani zástancovia rýchlejšej európskej integrácie pritom neblúznia o superštáte požierajúcom vlastné deti. Len spoločnými obstarávaniami techniky by sa podľa odhadov dalo ročne ušetriť až 30 percent výdavkov na obranu. EÚ po rozhodnutí o odchode Spojeného kráľovstva stojí pred výzvou, ako za menej peňazí dosiahnuť lepšie výsledky. O citeľnú časť rozpočtu totiž prídeme práve v čase, keď obyvatelia na EÚ kladú aj nové nároky v podobe silnejšej ochrany hraníc a boja proti terorizmu, pomoci rozvojovým krajinám, boja proti zmenám klímy či posilňovania konkurencieschopnosti Európy cez výskum a inovácie. Ak Únia nebude chcieť výrazne okresať výdavky napríklad obmedzením eurofondov, bude musieť hľadať priestor na úspory, ako aj pripraviť reformu financovania EÚ s cieľom hľadať aj úplne nové zdroje financovania. Táto oblasť je nesmierne dôležitá aj pre Slovensko, ktoré dlhodobo patrí medzi najväčších čistých príjemcov podpory z eurofondov. Len v rokoch 2014 až 2020 môžeme z európskeho rozpočtu čerpať až o 13,5 miliardy eur viac, ako doň prispejeme. Načrtnúť by sme podobne mohli aj ďalšie oblasti. Vážne sa musíme zamýšľať aj nad témami, ako sú efektívnejšia ochrana životného prostredia, boj proti korupcii napríklad cez vytvorenie európskeho prokurátora, účinnejšia vymožiteľnosť práva či pomoc slabším a znevýhodneným. Všetky spomínané témy by však malo spájať jedno – nemali by sme sa pri nich spreneveriť európskym hodnotám, ako sú demokracia, ochrana ľudských práv či solidarita. Rozhodnutie, akú budúcnosť v EÚ si napokon zvolíme, bude mať veľký vplyv aj na našu každodennú realitu. S 27 krajinami Únie totiž máme spoločný trh, legislatívu, európske inštitúcie a s väčšinou z nich i spoločnú menu a hranice. Vďaka európskej solidarite a výhodám spoločného trhu sa aj Slovensko rýchlejšie rozvíja. Náš úspech tak bude aj naďalej významne previazaný s tým, aká silná a akcieschopná dokáže byť celá Únia.


Asociácia nemocníc má k zákonu o stratifikácii dve zásadné pripomienky

Ministerka predložila návrh reformy formou ústavného zákona.

MARTIN: Asociácia nemocníc Slovenska (ANS) má dve zásadné pripomienky k ústavnému zákonu o reforme nemocníc, tzv. stratifikácii. Za nesprávne považuje, že zákon hovorí len o lôžkovej zdravotnej starostlivosti. A pri operačných výkonoch žiada doplniť k ústavnej aj jednodňovú zdravotnú starostlivosť. Na tlačovej konferencii po rokovaní Rady ANS v Martine o tom v stredu informoval prezident asociácie Marián Petko. "Zdravotná starostlivosť na Slovensku je zabezpečená nielen nemocnicami, ale aj ambulantným sektorom, spoločnými vyšetrovacími zložkami a jednodňovou zdravotnou starostlivosťou. O nich ústavný zákon vôbec nehovorí, ale hovorí len o ústavnej zdravotnej starostlivosti. To je naša prvá výhrada a zásadná pripomienka," povedal Petko. Upozornil na to, že zákon hovorí zároveň aj o kvalite a bezpečnosti, no pri operačných výkonoch sa píše opäť len o ústavnej zdravotnej starostlivosti. "S tým zásadne nesúhlasíme a žiadame, aby tam bola doplnená aj jednodňová zdravotná starostlivosť. Pretože je vysoké riziko a nebezpečenstvo pre pacienta, že nemocnice by museli spĺňať parametre kvality pri počtoch pôrodov, operácií, rôznych výkonoch. Ale pracoviská jednodňovej zdravotnej starostlivosti by toto spĺňať nemuseli," doplnil prezident ANS. Vysvetlil, že nemocnica by napríklad musela spĺňať výkon minimálne 50 operačných zákrokov na žlčník, a ak by ich nerobila, tak by v nej operácie nemohli byť. "Hlavne z dôvodu zvýšeného rizika pre pacienta. Vo vedľajšom pracovisku jednodňovej zdravotnej starostlivosti by stačilo, keby vykonávali len desať výkonov. A mohli by ich robiť. Takže je logické, že riziko pre pacienta by bolo neporovnateľne vyššie," hovoril Petko. "Druhým rizikom je, že takéto pracoviská by robili v podstate jahody na šľahačke. A všetky komplikované veci by boli len v nemocniciach. Čo by znamenalo takmer s istotou nerovnovážny stav a zlé podmienky pre lekárov, ktorí by boli len v nemocniciach." Ministerka zdravotníctva Andrea Kalavská (nominantka Smeru-SD) predložila návrh reformy slovenských nemocníc formou ústavného zákona do medzirezortného pripomienkového konania. Ministerstvo avizovalo, že reforma si vyžiada ešte novelizáciu viacerých zákonov a vládnych nariadení.


Mia Farrowová: Sinatru vymenila za Woodyho Allena

Okrem toho, že je známa ako herečka a exmanželka známeho režiséra, vychovala viac ako desať detí.

Narodila sa ako tretie zo siedmich detí herečky Maureen O´Sullivanovej a režiséra Johna Farrowa. Ako deväťročná prekonala detskú obrnu, našťastie, bez následkov, táto choroba ju však poznačila až do dospelosti. Po uzdravení nadobudla pocit, že je osudu niečo dlžná, že by sa mala starať o tých, ktorí nemali v živote toľko šťastia ako ona. Navštevovala internátne cirkevné školy v Madride, Londýne a Los Angeles, lebo pôvodne chcela byť mníškou a žiť v kláštore. Napriek tomu, že vyrastala prevažne v Beverly Hills a odmalička mala kontakt s rôznymi celebritami, rodičia ju vychovávali v prísne katolíckom duchu. Loading
 ... Jej brat Mike prišiel ako trinásťročný o život pri leteckom nešťastí, no svetonázor rodičov toto nešťastie nijako neovplyvnilo. Otec John Farrow bol rád, že Mia neprejavovala pôvodne záujem o herectvo, lebo ako tvrdil „v živote nevidel žiadnu šťastnú herečku“: O to viac ho rozladilo, keď mu oznámila, že má záujem o štúdium spevu, tanca a herectva v New Yorku. Bolo to práve v čase, keď jej matka vystupovala na Broadwayi. Už čoskoro sa presadila v divadle. V roku 1963 debutovala úlohou Cecily v inscenácii komédie Oscara Wilda Aké dôležité je mať Filipa. Do širšieho diváckeho povedomia ju dostlala úloha Allison MacKenziovej v televíznom seriáli Peyton Place, z ktorého sa nakrútilo päťsto častí. Viac ako herecké úspechy ju však zviditeľnila aféra s takmer o tridsať rokov starším Frankom Sinatrom. Vydávala sa za�?ho ako dvadsaťjedenročná. O dva roky už bolo manželstvo rozvedené, ale aj tak sa postaralo o veľký záujem médií. Krátko po rozvode odišla Mia so sestrou Prudence do ašrámu v indickom Rišikéši, kde sa naučila meditovať. Tam sa zoznámila s členmi skupiny Beatles. John Lennon napísal o jej sestre piese�? Dear Prudence. Mia ho až tak nezaujala, hoci v tom čase už bola jednou z vychádzajúcich hviezd v Hollywoodu. Svetovú slávu jej priniesla hlavná úloha vo filme Romana Polanského Rosemary má dieťatko. Úloha neurotickej Rosemary, ktorá podľahne predstave, že sa stala obeťou zlých čarodejov, jej priniesla niekoľko ocenení na medzinárodných filmových festivaloch a zaradila ju medzi veľmi obsadzované mladé charakterové herečky. Začiatkom sedemdesiatych rokov sa Mia vydala za dirigenta a skladateľa Andrého Previna. Počas manželstva sa jej narodili traja synovia a tri ďalšie deti si adoptovala. Kým drobná herečka, ktorá vždy pôsobila krehkým až detským dojmom vychovávala deti a nakrúcala ďalšie filmy, jej manžel cestoval po svete a veľa pracoval. Napokon sa nezhody medzi nimi tak prehĺbili, že sa ich vzťah skončil rozvodom. Mia si všetkých šesť detí nechala a zakrátko k nim pribudli ďalšie. Koncom sedemdesiatych rokov sa spoznala s Woodym Allenom, s ktorým prežila dvanásť rokov. Loading
 ... Počas tohto obdobia sa im narodil syn Ronan a spolu si adoptovali ďalšie dve deti. Vzťah k Woodymu Allenovi posunul Miu aj ako herečku. Spolu nakrútili tucet filmov. V Allenových nostalgických komédiách a komorných drámach stvárnila hrdinky rôznych charakterov a osudov, ktoré sa snažia napriek nepriaznivému osudu a vlastným slabostiam naplniť svoje ambície a ľúbostné túžby. K najpôsobivejším patria úloha Cecílie z Purpurovej ruže v Káhire a herečky Hany z filmu Hana a jej sestry. Rozchod s Woodym Allenom znášala Mia veľmi ťažko najmä preto, že sa verejne vtedy prevalil škandál o afére medzi jej manželom a adoptívnou dcérou Soon Yi, ktorá však bola už v tom čase plnoletá a onedlho sa stala jeho ďalšou manželkou. Rozvodom sa začala niekoľkoročná vojna o práva na starostlivosť o deti, v ktorej herečka použila podľa Allenových vyjadrení zopár „podpásoviek“. Verejne ho obvinila, že ako otec zlyhal, a dokonca mu pripísala aj pokusy o sexuálne obťažovanie. Zo všetkých obvinení ho však súd napokon oslobodil. Záujem médií o tento rozchod bol enormný a paradoxne pomohol aj k úspechu posledného spoločného filmu rozhádaných umelcov Manželia a manželky. Po rozchode s Woodym Allenom si herečka osvojila ešte ďalšie deti. Dovedna ich mala ako matka pätnásť, z toho štyri svoje a jedenásť adoptovaných. Väčšinou si osvojovala zdravotne postihnuté deti z �?zie, niektoré zomreli vo veľmi mladom veku. Napríklad jej adoptívna dcéra Tam Farrowová skonala v marci v roku 2000 po dlhej chorobe vo veku dvadsaťjeden rokov. Vlani sa musela Mia vyrovnať so samovraždou dvadsaťsedemročného adoptívneho syna Thaddeusa Farrowa, ktorý sa v aute postrelil do brucha a ťažkým zraneniam podľahol na klinike v Connecticute. Pred dvanástimi rokmi si ho ako ťažko choré dieťa adoptovala v Indii. Vďaka širokej rozvetvenej rodine je však sedemdesiatdvaročná herečka aj desaťnásobnou babkou a hoci ju v živote stretlo veľa nešťastia, stále sa snaží pomáhať ako aktivistka cudzím ľuďom, najmä prostredníctvom organizácie UNICEF. Pred dvadsiatimi rokmi vydala pamäte s anglickým názvom What Falls Away, ktoré vyšli aj v českom preklade ako Co pomíjí. Keďže kniha vyšla pár rokov po rozchode s Woodym Allenom a herečka za �?u zinkasovala tri milióny dolárov, čitatelia predpokladali, že v nej bude prepierať najmä jeho osobu. To sa však nestalo napriek tomu, že Mia v knihe otvorene opisuje vzťah Woodyho a Soon Yi. Spoločnému životu so slávnym filmárom venovala tridsať strán. Ostatný obsah zapĺ�?ajú zážitky s jej dvoma ďalšími manželmi, Frankom Sinatrom a Andrém Previnom. Podrobbne opisuje aj priateľstvá s Lizou Minnelliovou alebo Salvadorom Dalím. O Sinatrovi sa nedávno vyjadrila, ako o mužovi jej života. Nikdy sa vraj celkom nerozišli. Herečka dokonca spochybnila otcovstvo Allenovho syna Ronana, ktorý je vraj pravdepodobne dieťaťom Franka Sinatru.


Národná agentúra pre sieťové a elektronické služby bude mať nového riaditeľa

Súčasného riaditeľa Norberta Molnára vystrieda vo funkcii Lukáš Sojka.

BRATISLAVA. Národná agentúra pre sieťové a elektronické služby (NASES) bude mať od 1. októbra 2017 nové vedenie. Súčasného riaditeľa Norberta Molnára vystrieda vo funkcii Lukáš Sojka, ktorý doteraz v spoločnosti zastával funkciu riaditeľa sekcie prevádzky infraštruktúry. „Úlohou Lukáša Sojku je zefektívniť procesy a pripraviť agentúru NASES na výzvy, ktoré ju čakajú v najbližšej budúcnosti,“ informoval Martin Kóňa so sekcie komunikácie NASES. “Ako svoju hlavnú manažérsku prioritu vnímam efektívne fungovanie agentúry a neustále zvyšovanie kvality aj portfólia služieb, ktoré poskytuje občanom,” povedal Sojka.Lukáš Sojka v rokoch 2007 až 2016 pôsobil v spoločnosti Slovak Telekom, kde bol zodpovedný za prevádzku a bezpečnosť dátových centier. V roku 2016 krátko pôsobil v Národnej diaľničnej spoločnosti ako vedúci odboru informačných technológií. V Národnej agentúre pre sieťové a elektronické služby pôsobí od februára 2016, kde nastúpil ako riaditeľ sekcie prevádzky infraštruktúry.


Žltačka typu C. Aké sú príznaky a kto by mal podstúpiť test

Žltačka typu C prebieha nenápadne a dá sa účinne a rýchlo vyliečiť.

BRATISLAVA. Na Slovensku je vírusom žltačky typu C na Slovensku nakazených 35-tisíc pacientov. Skutočný počet je pravdepodobne omnoho vyšší, podľa lekárov je rozpoznaný približne jeden z desiatich nakazených ľudí. Hepatitídu typu C spôsobuje vírus, ktorý napáda pečeňové bunky. Využíva ich metabolizmus, množí sa a následne sa opätovne uvoľňuje do krvi. Keďže vírus nie je náročný, pôsobí pre imunitný systém pomerne nenápadne. Telo sa môže pokúsiť s vírusom vysporiadať, avšak extrémne silná zápalová reakcia môže smrteľne poškodiť pečeň. Prislabá reakcia na druhej strane nemusí vírus zlikvidovať. Výsledkom môže byť chronická infekcia ako aj značné a nebezpečné poškodenie pečene. Rozpoznať príznaky hepatitídy C nie je jednoduché. Ochorenie postihne organizmus zvnútra, nenápadne a v tichosti. Zachytiť možno niektoré sprievodné príznaky poškodenia pečene. Neobjavia sa však skôr, než po niekoľkých týždňoch, kedy je hepatitída C v akútnom štádiu. Počas prvého polroka infekcie pocíti príznaky iba približne štvrtina nakazených. Nakazený môže v akútnom období môže zažívať: Príznaky v akútnom štádiu ale nie sú dostatočne nešpecifické na to, aby bolo možné usúdiť, že ide práve o žltačku typu C. Dlhodobá, čiže chronická žltačka na seba stále nemusí upozorniť príznakmi, ktoré by výrazne ovplyvnili kvalitu života. Symptómy zároveň môžu dočasne ustúpiť a neskôr sa nečakane vrátiť. Chronickí pacienti môžu pociťovať: Neošetrená žltačka C postupne vedie k cirhóze pečene, jej mäkké tkanivo postupne tvrdne až kým nedôjde ku zlyhaniu orgánu. Známky cirhózy zahŕňajú čiernu stolicu, žltačku a hromadenie tekutín v nohách. Vzrastá tiež riziko rakoviny pečene. Žltačka sa prenáša priamym kontaktom s nakazenou krvou a diagnostikuje sa pomocou krvného testu. Otestovať sa možno aj anonymne a pri podozrení môže test na žltačku nariadiť ktorýkoľvek lekár. Následne sa nadstavbovým testom u špecialistu určí genotyp vírusu, ktorí pomôže pri nastavení liečby. Keďže príznaky nie sú jednoznačné, vyšetrenie by mali zvážiť ľudia, ktorí: Liečba žltačky typu C dnes už nie je pre pacienta náročná a je takmer stopercentne účinná. Darí sa liečiť aj pacientov s pokročilou cirhózou, pre ktorých bývali možnosti liečby obmedzené. Vírus žltačky v priebehu 12 týždňov zlikvidujú priamo pôsobiace antivirotiká. Preventívne očkovanie proti žltačke typu C neexistuje.


Babiš rokoval s Okamurom, vládnuť s SPD nechce

PRAHA. Český premiér v demisii Andrej Babiš rokoval v pondelok v sídle vlády s predsedom strany Sloboda a priama demokracia (SPD) Tomiom Okamurom, informoval o tom spravodajský server Novinky.cz. Babiš rokovanie v oficiálnom sídle českej vlády, ktorým je pražská Strakova akadémia, zdôvodnil tým, že má počas dňa množstvo stretnutí a nemá čas chodiť niekam inam. Schôdza oboch politikov nebola oficiálne avizovaná. Novinári Okamuru stretli náhodou, keď odchádzali z tlačovej konferencie po rokovaní premiéra so Zväzom obcí a miest, napísali Novinky.cz. "Rokovali sme o programe. Schôdzka bola na moju žiadosť. Potreboval som sa s pánom premiérom porozprávať o niektorých programových bodoch," povedal Okamura. Babiš pre novinky uviedol, že nevidí problém v tom, že Okamuru prijal v Strakovej akadémii. "Nemám čas niekam chodiť. Mám dnes 19 stretnutí. Je jedno, kde ho prijmem," vyhlásil Babiš a dodal, že stretnutie trvalo desať minút. Jednou z tém, ktoré politici riešili, bol údajne zákon o referende. SPD chce, aby Česi mohli v referende rozhodnúť aj o vystúpení z EÚ, hnutie ANO je proti. Babiš v pondelok znovu potvrdil, že platí, že ANO do vlády s SPD ísť nechce. Minulý týždeň vyhlásil, že Okamurovu SPD nebude vôbec potrebovať.


V Sýrii zahynuli štyria príslušníci ruskej armády

MOSKVA. Štyria príslušníci ruskej armády zahynuli pri útoku povstalcov na východe Sýrie, informovalo v nedeľu ruské ministerstvo obrany. Boj prepukol vo východnej provincii Dajr az-Zaur po tom, čo niekoľko povstaleckých skupín zaútočilo na delostreleckú batériu sýrskych vládnych síl. Ministerstvo to dodalo vo vyhlásení, z ktorého citovala ruská štátna tlačová agentúra TASS. "Na mieste zahynuli dvaja poradcovia z ruskej armády, ktorí riadili paľbu sýrskej batérie," uviedlo ruské ministerstvo. Päť ďalších ruských príslušníkov utrpelo zranenia a prepravili ich do ruskej vojenskej nemocnice. Dvaja z nich neskôr zraneniam podľahli, napísala v správe tlačová agentúra DPA. Na boji, ktorý sa odohral v "nočných hodinách", sa zúčastnili sýrske a ruské sily, informovalo tiež ministerstvo bez uvedenia konkrétneho dátumu. Dodalo, že v bitke prišlo o život 43 povstalcov. Rusko je hlavným vojenským spojencom a podporovateľom sýrskeho prezidenta Bašára Asada v občianskej vojne, do ktorej je zapojených mnoho strán. Rusko pomohlo zvrátiť priebeh vojny v prospech Asadových síl, ktoré v posledných mesiacoch zaznamenávajú územné zisky a porážajú povstalcov aj militantov, vrátane extrémistickej organizácie Islamský štát (IS).


Maďarského extrémistu postavia v apríli pred súd, zastrelil policajta

Vodca radikálnej pravicovej organizácie je obvinený z vraždy a zo zneužitia zbrane.

BUDAPEŠŤ. Vodcu radikálnej pravicovej organizácie Maďarský národný front I. Gy., ktorý 26. októbra 2016 zastrelil policajta, postavia pred súd v Szombathelyi 25. apríla. Hovorca súdu András Tóth uviedol v piatok pre agentúru MTI, že tento 77-ročný muž je obvinený z vraždy a zo zneužitia zbrane. Súdu v Szombathelyi pridelil pojednávanie prípadu odvolací súd v Győri po tom, čo győrsky súd vylúčil pre "príbuzenské vzťahy". Manželka policajta, ktorý sa podieľal na vyšetrovaní, je totiž príbuznou predsedu súdu v Győri, čo podľa hovorcu znamená automaticky vylúčenie daného súdu z procesu. V procese, ktorý sa začne 25. apríla a ktorý bude pokračovať nasledujúci deň, vypočuje súd najprv obvineného, potom svedkov. Prokuratúra vzniesla obžalobu voči podozrivému vlani 8. decembra na súde v Győri. I. Gy. je jedným zo zakladateľov polovojenskej organizácie Maďarský národný front. Pri domovej prehliadke v obci Bőny v Rábsko-mošonsko-šopronskej župe zastrelil jedného policajta a druhého zranil. Páchateľ pri následnom zásahu policajného komanda utrpel poranenie brucha. Zastreleného 46-ročného majora posmrtne povýšili do hodnosti podplukovníka.


Ministerstvo financií pripravuje návrh zákona o riešení krízových situácií na finančnom trhu

Návrhom zákona sa má vytvoriť nová trieda pohľadávok v konkurze bánk a pobočiek zahraničných bánk.

BRATISLAVA. Ministerstvo financií SR pripravuje návrh zákona o riešení krízových situácií na finančnom trhu. Spresniť sa majú právomoci Rady pre riešenie krízových situácií, vytvoriť sa má aj nová trieda pohľadávok v konkurze bánk a pobočiek zahraničných bánk. Ministerstvo financií o príprave zákona informuje na legislatívno-právnom portáli Slov-lex. Návrhom zákona sa má vytvoriť nová trieda pohľadávok v konkurze bánk a pobočiek zahraničných bánk, pôjde o nezabezpečené pohľadávky s nižšou prioritou. "Takáto úprava umožní finančným inštitúciám, aby na svoje financovanie a na splnenie minimálnej požiadavky na vlastné zdroje (MREL), vrátane požiadavky na podriadenosť, používali menej nákladný nezabezpečený dlh s nižšou prioritou a vydávali dlhové nástroje v tejto novej triede," priblížil rezort financií. V konkurze bude táto nová trieda uspokojená pred podriadeným dlhom, vďaka čomu by mohlo byť podľa ministerstva financií vydávanie dlhových nástrojov v tejto triede pre banky lacnejšie ako emisia kapitálových nástrojov a podriadeného dlhu. Upraviť sa majú aj právomoci Rady pre riešenie krízových situácií, a to v oblasti uplatňovania opatrení na predchádzanie krízových situácií. Spresniť sa má napríklad postup rady pri prijímaní spoločného rozhodnutia v súvislosti s vypracovaním plánu riešenia krízových situácií.


KINOPREMIÉRYFilmové novinky, ktoré sa tento týždeň oplatí vidieť v kinách

Pozrite si prehľad filmov, ktoré majú premiéru v kinách.

(5 October, Slovenská republika-Česká republika 2016, 50 minút) V rámci 22. ročníka prehliadky Projekt 100 uvádza Asociácia slovenských filmových klubov päťdesiatminútový scenáristický a režijný debut slovenského fotografa a kameramana Martina Kollára o jeho 52-ročnom bratovi Jánovi, ktorý sa potrebuje vysporiadať so zlomovou životnou situáciou. Kontemplatívna snímka slávila úspechy na festivaloch v Rotterdame, Karlových Varoch i na piešťanskom Cinematiku. Do slovenských kín ju sprevádza dvanásťminútový bábkový animovaný film Zuzany Žiakovej Braček jelenček. (Nine Lives, Francúzsko-Čína 2016, 87 minút) Prichádza ďalší film o tom, ako povýšenecký arogantný muž dostane druhú šancu na polepšenie – tentoraz v tele kocúra. Tom Brand (Kevin Spacey) musí za týždeň, zakliaty do mačacej podoby, presvedčiť svoju rodinu, že ju miluje. Inak zostane nadosmrti mačkou. Film v čínsko-francúzskej koprodukcii režíroval Barry Sonennfeld, kedysi úspešný tvorca hitov ako Rodina Addamsovcov či Muži v čiernom. (The Girl on the Train, USA 2016, 112 minút) Z predmestia Londýna preniesli tvorcovia adaptácie kriminálneho thrilleru The Girl on the Train príbeh alkoholičky Rachel na okraj New Yorku. Mladá žena, ktorej sa po rozvode zrútil život, je kľúčom k rozriešeniu nejedného brutálneho zločinu. Len keby ju nezrádzal jej prepitý mozog. Celosvetový knižný bestseller britskej spisovateľky Pauly Hawkinsovej do filmovej podoby adaptoval režisér Tate Taylor s Emily Bluntovou, Justinom Therouxom, Rebeccou Fergusonovou a Haley Bennettovou v hlavných úlohách. (Kiki, el amor se hace / Quickie, Love Is So, Španielsko 2016, 102 minút) V roku 2014 slávil austrálsky herec Josh Lawson úspechy so svojím scenáristickým a režijným celovečerným debutom The Little Death – o sexe, láske, vzťahoch a tajných túžbach obyvateľov austrálskeho Sydney. Napísal scenár, režíroval a sám vo filme aj hral. V roku 2016 slávi španielsky herec Paco León úspechy s filmom Kiki, el amor se hace – o sexe, láske, vzťahoch a tajných túžbach obyvateľov španielskeho Madridu. Napísal scenár, režíroval a sám vo filme aj hrá. Do slovenských kín prichádza španielsky remake austrálskeho originálu! (Kubo and the Two Strings, USA 2016, 102 minút) V spoločnosti Will Winton Studios, špecializovanej na klasickú bábkovú animáciu, vznikol kultový film Predvianočná nočná mora Tima Burtona. Firma, premenovaná na Laika Entertainment, vyrobila potom úspešné snímky Koralína a svet za tajnými dverami, Paranorman a Škatuliaci. Prezident spoločnosti Travis Knight teraz s rozpočtom 60 miliónov dolárov debutuje ako režisér rodinného dobrodružného fantastického filmu o mladom jednookom rozprávačovi príbehov, na ktorého čaká dobrodružstvo, aké by ani sám nevymyslel. (Česká republika-Slovenská republika 2016, 92 minút) Slovenská herečka Lucia Klein Svoboda a jej český manžel Petr Klein Svoboda sú autormi česko-slovenskej koprodukčnej drámy Pirko o chovankyni detského domova Martine zvanej Shakira (Dominika Zeleníková), ktorá sa po dovŕšení plnoletosti bez akejkoľvek prípravy ocitne v reálnom svete. Uviazne na ulici, v spoločnosti zločinu, drog i prostitúcie, aby zložito hľadala cestu k „normálnemu“ životu. Hudbu k filmu skomponovala Ľubica Malachovská Čekovská, dvoma skladbami a videoklipom prispel Patrik Vrbovský.


ECB komunikáciu týkajúcu sa menovej politiky zatiaľ meniť nebude

Rada ponechala na januárovom zasadnutí kľúčové úrokové sadzby nezmenené.

FRANKFURT NAD MOHANOM. Podľa predstaviteľov Európskej centrálnej banky (ECB) je ešte príliš skoro na zmenu komunikácie ďalšieho smerovania menovej politiky. A to aj keď sa zvýšila dôvera, že inflácia sa priblíži k cieľu ECB, ukázala zápisnica z januárového zasadnutia Rady guvernérov. "Členovia vo všeobecnosti súhlasia, že ďalšia evolúcia komunikácie Rady guvernérov ohľadom menovej politiky bude postupná a bude v súlade so zlepšovaním strednodobého inflačného výhľadu," uvádza sa v zápisnici zo zasadnutia, ktoré sa konalo 24. a 25. januára. "Komunikácia sa bude prirodzene vyvíjať v súlade so smerovaním očakávaní," keď sa tempo rastu spotrebiteľských cien začne trvale približovať k jej inflačnému cieľu. Rada guvernérov ponechala na svojom januárovom zasadnutí kľúčové úrokové sadzby nezmenené a takisto nezmenila rétoriku smerovania očakávaní (forward guidance) vývoja menovej politiky, čo predpokladali trhy. Niektorí centrálni bankári podporili, aby Rada guvernérov zmenila rétoriku týkajúcu sa programu nákupu aktív, konkrétne to, že ECB je pripravená zvýšiť objem a predĺžiť jeho trvanie, ak sa tempo rastu spotrebiteľských cien začne vzďaľovať od inflačného cieľa. Takáto zmena by podľa nich bola hmatateľným dôkazom zvýšenej dôvery týkajúcej sa trvalého smerovania inflácie. Podľa Rady guvernérov by to však bolo predčasné. ECB podčiarkla, že vysoko expanzívna menová politika bude zachovaná aj po ukončení programu nákupu cenných papierov. Vývoj inflácie totiž bude závisieť od reinvestícií pokračujúcich ešte dlhší čas a od úrokových sadzieb, ktoré zostanú na aktuálnej úrovni ešte dlho po skončení programu. Rada guvernérov podľa zápisnice tiež vyjadrila obavy z nedávnych medzinárodných vyhlásení týkajúcich sa vývoja výmenných kurzov a všeobecného statusu medzinárodných vzťahov. To sa týka slov amerického ministra financií Stevena Mnuchina, že slabý dolár je dobrý pre ekonomiku USA.


Sulík vyzýva Danka na odstúpenie z postu predsedu parlamentu

Poslanci SaS žiadajú detailné vyšetrenie celej kauzy.

BRATISLAVA. Opozičná strana SaS sa domnieva, že administratíva Kancelárie NR SR porušila listové tajomstvo tým, že otvárala listové zásielky určené pre poslancov, zisťovala ich obsah a na základe zisteného obsahu ich triedila. Informovala o tom hovorkyňa strany Katarína Svrčeková s tým, že SaS očakáva, že generálna prokuratúra začne v tejto veci konať. „Vyzývame Andreja Danka, aby prevzal zodpovednosť za cenzúru najhrubšieho zrna a bezprecedentný spôsob porušenia ústavného práva a odstúpil z funkcie predsedu parlamentu,“ uviedol predseda SaS Richard Sulík. Pre poslancov SaS bude kľúčové preskúmavanie tejto udalosti, a preto budú žiadať vedenie parlamentu i Kanceláriu NR SR, aby poslancom poskytli o nej podrobné informácie. „Bude nás napríklad zaujímať, kto konkrétne, akým spôsobom a na základe akých vecných a právnych skutočností rozhodol o otváraní zásielok poslancov; koľko zásielok zamestnanci NR SR otvorili, ktorým poslancom boli tieto zásielky adresované a ako s nimi administratíva národnej rady po otvorení naložila,“ uviedli liberáli Richard Sulík, Jana Kiššová, Ľubomír Galko, Natália Blahová a generálny manažér SaS Roman Foltin. SaS očakáva, že koaliční poslanci podporia jej snaženie a v krátkom čase budú zodpovedané všetky otázky, ktoré s touto kauzou súvisia. „Zároveň s okamžitou platnosťou žiadame vedenie NR SR a Kanceláriu NR SR o skoncovanie s takouto poľutovaniahodnou praxou. Zásielky určené poslancom nesmú byť otvárané, svojvoľne nedoručované či ničené bez vysloveného súhlasu poslancov. Na zisťovanie obsahu zásielok z hľadiska bezpečnosti a s ohľadom na udržanie listového tajomstva slúžia skenery,“ znie oficiálne stanovisko predsedníctva SaS. Generálna prokuratúra Slovenskej republiky v utorok reagovala, že na základe medializovaných informácií požiadala o súčinnosť Kanceláriu Národnej rady Slovenskej republiky. „Po zaobstaraní relevantných informácií rozhodne o ďalšom zákonnom postupe,“ uviedla hovorkyňa Generálnej prokuratúry SR Andrea Predajňová. Podľa Matoviča predseda NR SR Andrej Danko (SNS) nariadil otvárať podozrivé zásielky, ktoré prichádzajú poslancom NR SR do budovy parlamentu. Vyplýva to z rozhodnutia vedúceho Kancelárie NR SR Daniela Guspana, ktorý ho podľa lídra hnutia OĽaNO Igora Matoviča vydal na pokyn Danka. V Rozhodnutí na zabezpečenie manipulácie s doručenými zásielkami v súvislosti s výskytom zásielok s nebezpečným materiálom zo 7. apríla sa píše, že zamestnanci podateľne sú povinní „otvoriť obyčajné listové zásielky adresované na poslanca NR SR, pri ktorých nie je uvedený odosielateľ alebo je odosielateľom fyzická osoba“. Následne takúto obálku dostane poslanec otvorenú s pečiatkou „Otvorené z bezpečnostných dôvodov“. Ďalej z rozhodnutia vyplýva, že „zásielky, ktoré obsahujú vulgarizmy alebo majú dehonestujúci charakter, zamestnanec podateľne nezaeviduje ani nepostúpi adresátovi, ale ich na tri mesiace odloží a po tejto lehote skartuje“. Kancelária NR SR v utorok ostro vystúpila proti tvrdeniam poslanca Igora Matoviča (OĽaNO-NOVA). „Poslanec iba účelovo manipuluje s informáciami. Kancelária NR SR musí postupovať podľa príslušných zákonov a podľa odporúčaní, ktoré dostáva či už z ministerstva vnútra alebo Úradu na ochranu verejných činiteľov," povedala hovorkyňa Kancelárie NR SR Zuzana Čižmáriková Upozornila na to, že ešte minulý rok v novembri NR SR dostala smernicu z ministerstva vnútra, ktorá im presne nariaďuje, ako majú postupovať nielen s listovými, ale aj s inými zásielkami. „Nerobí sa nič neštandardné. Každá zásielka môže byť podozrivá, v poslednej dobe sme mali tri kontaminované, rádioaktívne zásielky. Každá listová zásielka bez odosielateľa je preverená," povedala. Zamestnanci sú podľa nej preverení a musia dodržiavať listové tajomstvo. Rozhodnutie vzniklo až teraz, lebo podľa nej sa všetko muselo preveriť, preštudovať a aj smernica mala nejaký vývoj a musela sa vytvoriť.


Danko želá Zemanovi víťazstvo v prezidentských voľbách

Zeman je na svojej poslednej zahraničnej návšteve pred januárovými prezidentskými voľbami.

BRATISLAVA. Predseda NR SR a Slovenskej národnej strany Andrej Danko vyjadril podporu českému prezidentovi Milošovi Zemanovi v ďalších prezidentských voľbách. „Netajím sa tým, že v mnohých názoroch sa s pánom prezidentom zhodujem a verím, že v prezidentskom úrade ostane aj po najbližších voľbách,“ povedal Danko v utorok po obede so Zemanom. Danko sa takisto vyjadril, že Slováci a Česi sú národy, ktoré vždy mali aj majú k sebe najbližšie. Miloš Zeman je dnes na svojej poslednej zahraničnej návšteve pred januárovými prezidentskými voľbami. Okrem rokovania s prezidentom Kiskom obaja prezidenti aj vo svetle budúcoročného stého výročia vzniku Československa položili vence k Pomníku československej štátnosti a Pamätníku Milana Rastislava Štefánika v Bratislave.


Čiernohorský súd potvrdil trestné stíhanie dvoch Rusov

PODGORICA. Čiernohorský najvyšší súd potvrdil trestné stíhanie voči 14 ľuďom vrátane dvoch Rusov, ktorí sa v krajine údajne pokúsili zosnovať štátny prevrat. Jeho cieľom malo byť prekazenie vstupu Čiernej Hory do NATO. V rozhodnutí súdu vydanom vo štvrtok sa píše o dvoch ruských občanoch, Eduardovi Šišmakovovi a Vladimirovi Popovovi, ktorí sú obžalovaní z viacerých kriminálnych činov, terorizmu a konaniu proti ústavnému poriadku Čiernej Hory. Dvaja údajní členovia špionážnej agentúry ruskej armády mali podľa obvinení pracovať zo Srbska. Vrátili sa však už do Ruska, kde sú mimo dosahu čiernohorskej justície. Ďalších 12 podozrivých, prevažne srbského pôvodu, údajne plánovalo vtrhnúť počas volebného dňa v októbri minulého roku do parlamentu v hlavnom meste Podgorica a následne zabiť vtedajšieho premiéra Mila Djukanoviča. Čierna Hora sa napriek silnému odporu Ruska v pondelok oficiálne stala novým členským štátom NATO.


Malé sýrske sestry zo snímky v troskách domu bojujú o život

Humanitárne organizácie ostro kritizovali ofenzívu sýrskej armády v Idlibe.

BINNIŠ. Na sociálnych sieťach sa šíri táto virálna fotografia: dve prachom pokryté sýrske dievčatká, uväznené v troskách, držia za tričko svoju maličkú sestru voľne visiacu zo zbombardovaného domu. Za nimi vidieť muža, ktorý si drží čelo rukou a s ústami otvorenými od hrôzy sa pozerá na deti uviaznuté medzi kusmi trosiek. Snímku urobil v stredu 24. júla Bašár Šajch, fotograf pracujúci pre miestny spravodajský portál SY24 - niekoľko sekúnd po tom, čo vojenské lietadlá zasypali bombami mesto Aríhá v provincii Idlib na severozápade Sýrie, napísala v piatok tlačová agentúra AFP. Táto oblasť ovládaná džihádistami je od konca apríla terčom pravidelných náletov Damasku a jeho spojenca Ruska. Jedno z troch dievčatiek zachytených na fotografii je mŕtve a dve bojujú o život. Taký je výsledok náletov sýrskeho režimu, ktorého bomba zasiahla dom týchto detí, uviedol Dr. Ismáíl, ktorý ošetroval obete v neďalekej nemocnici. Lekár požiadal o nezverejnenie celého svojho mena. Riham al-Abdulláhová (5), ktorú na fotografii vidieť zvierať zelené tričko svojej mladšej sestričky, zomrela krátko po stredajších náletoch, uviedol lekár. Jej sedemmesačná sestra Túka v zelenom tričku, ktorá na snímke visí z trosiek dolu, je so zraneniami hlavy na jednotke intenzívnej starostlivosti. "Je 24 hodín napojená na dýchací prístroj," spresnil Dr. Ismáíl a doplnil, že jej stav je stabilizovaný. Dálijá, tretia sestra na fotografii, sa po operácii hrudníka nachádza v stabilizovanom stave, ako povedal ďalší lekár v tej istej nemocnici. Dievčatá patria do osemčlennej rodiny, pozostávajúcej z dvoch rodičov a šiestich sestier. Po stredajších leteckých útokoch zahynula okrem päťročnej Riham aj matka a ďalšia dcéra, ktoré však na snímke nevidieť, vysvetlil Dr. Ismáíl. Ďalšia dcéra Ruwán zomrela v piatok, podľa slov lekára podľahla zraneniam hrudníka a brušnej dutiny. Tawfík Kattán, záchranár z Aríhá, vyťahoval v deň náletov ľudí z trosiek. Po evakuácii jednej z obetí sa vrátil k zničenej budove. "Keď som sa vrátil, prekvapilo ma, že dievčatká, žiaľ, spadli," povedal na adresu malých sestier. Oblasť Idlibu ovládaná džihádistami má byť chránená niekoľko mesiacov platnou medzinárodnou dohodu o prímerí, ale provinciu od konca apríla čoraz častejšie bombarduje sýrska vláda prezidenta Bašára Asada a jeho spojenec Rusko. Humanitárne organizácie ostro kritizovali ofenzívu ako "nočnú moru", pretože bol počas nej zabitý alarmujúci počet detí. Ide o najnovšiu krvavú epizódu v osemročnej občianskej vojne v Sýrii. Organizácia Save the Children oznámila, že počet detí zabitých v Idlibe za posledné štyri týždne prekročil počet usmrtený v tom istom regióne za celý vlaňajší rok. Vo vojne v Sýrii, ktorá sa začala v roku 2011 surovým potlačením protivládnych protestov, prišlo o život vyše 370.000 ľudí a z domovov museli ujsť milióny obyvateľov.


Prišli viackrát, získali dôveru. Potom ukradli obrazy Rembrandta a Renoira

RÍM. V meste Monza na severe Talianska odcudzili dva obrazy svetoznámych maliarov v hodnote 27 miliónov eur. S odvolaním sa na tamojšie médiá o tom v stredu informovala agentúra DPA. Ide o diela majstra holandského baroka Rembrandta van Rijna a francúzskeho impresionistického maliara Pierra-Augusta Renoira. Denník Il Giorno uviedol, že zlodejmi obrazov sú dvaja muži, ktorí obchodníka s umením v Monze pred krádežou navštívili viackrát, aby si získali jeho dôveru a dostatočne si prezreli obrazy. Napokon obchodníka aj s obrazmi pozvali na luxusnú usadlosť v centre mesta, kde s ním mali dohodu o kúpe dokončiť. Podpis dohody spoločne s ním oslávili šálkou kávy. Za obrazy obchodníkovi však nezaplatili a miestnosť po dopití kávy opustili pod banálnou zámienkou - tvrdili, že idú pre podnos na šálky. V skutočnosti však utiekli aj s cennými obrazmi. Talianska polícia správu o krádeži komentovať odmietla, pričom sa odvolala na súdne nariadenie.


Ak nezasiahne mafia, Ronaldo získa Zlatú loptu, tvrdí jeho mama

TURÍN. Zlatú loptu by mal 2. decembra získať Cristiano Ronaldo, myslí si jeho mama Dolores Aveiro. Presvedčili ju jeho výsledky a štatistiky v uplynulej sezóne. Pre španielsky denník Marca však zároveň vyjadrila obavu, či zisk šiestej trofeje pre najlepšieho hráča planéty neprekazí jej synovi mafia. "Áno, slovom mafia možno označiť to všetko negatívne, čo sa deje, čo vytvárajú okolo môjho syna, vrátane obvinenia zo znásilnenia zo strany Kathryn Mayorgaovej," cituje Aveirovej slová pre španielsky denník web sports.fr. "Ak by sa o ocenení rozhodovalo len podľa výsledkov a štatistík, Ronaldo by si titul zaslúžil, dodala. Je však presvedčená i tom, že ak by bol jej syn inej národnosti, užíval by si viac rešpektu a jeho kariéra by bola ozdobená väčším počtom trofejí. "Ak by bol napríklad Španiel alebo Angličan, nikdy by mu ľudia neurobili to, čo mu urobili," vyhlásila Dolores Aveiro. Zlatú loptu udelia na galavečere 2. decembra v Paríži. Najväčšími favoritmi na jej zisk sú okrem Ronalda Argentínčan Lionel Messi a Holanďan Virgil Van Dijk. Od roku 2008 dominujú v ankete Messi s Ronaldom, ktorí sa zhodne stali víťazmi ankety päťkrát. Iba v roku 2018 narušil ich nadvládu Chorvát Luka Modrič. Ten však teraz chýba medzi elitnou tridsiatkou nominovaných.


Albánec mal vo vozidle kokaín za milión eur, objavili ho nemeckí policajti

Zadržaný muž vo výpovedi hovoril o tom, že smeroval do Talianska.

KEMPEN. Trinásť balíčkov obsahujúcich celkovo 15,5 kilogramu kokaínu v hodnote predstavujúcej na čiernom trhu milión eur objavili nemeckí policajti v dutom priestore za prístrojovou doskou motorového vozidla 31-ročného vodiča z Albánska. Stalo sa tak na diaľnici 61 pri kontrole v okolí Kempenu na západe spolkovej republiky, ku ktorej sa muži zákona odhodlali po tom, čo si všimli manipuláciu na automobile a pojali, ako sa ukázalo neskôr, opodstatnené podozrenie. Informáciu priniesol v utorok Západonemecký rozhlas (WDR) bez uvedenia termínu, kedy došlo ku kontrole, a to s odvolaním sa na vyjadrenie policajného hovorcu z rovnakého dňa. Zadržaný Albánec vo výpovedi hovoril o tom, že smeroval do Talianska.


Palestínčan vrazil autom do izraelských vojakov, tí ho zastrelili

Vlna palestínskych útokov sa v poslednom čase spomalila, no nezastavila.

JERUZALEM. Izraelská armáda informovala, že jej príslušníci zastrelili v utorok palestínskeho útočníka, ktorý narazil automobilom do skupiny vojakov. Dvoch z nich zranil. Útočník namieril svoje vozidlo do vojakov dohliadajúcich na križovatku severne od mesta Hebron na západnom brehu Jordánu. Vlna palestínskych útokov nožom, strelnými zbraňami alebo zámerným vrazením autom do skupín ľudí, ktorá si od jesene 2015 vyžiadala životy najmenej 40 Izraelčanov, dvoch amerických turistov a britskej študentky, sa v poslednom čase spomalila, no nezastavila. Zasahujúci príslušníci izraelských bezpečnostných síl zabili od vypuknutia tohto násilia najmenej 260 Palestínčanov. Väčšinu z nich podľa Izraela tvorili útočníci, zvyšní zahynuli pri zrážkach s bezpečnostnými zložkami.


Piesok, jazierka a bonsaje. Pozrite si najkrajšie japonské záhrady

Elegantnú hru s priestorom a prírodou Japonci vypracovali na umenie.

Japonské záhrady sa za tisícku rokov stali umeleckou formou, ktorá patrí k absolútnym základom tamojšej kultúry. Dokonalo vyvážené prvky živej a neživej prírody, bonsaje citlivo včlenené do perspektívy, hra s priestorom a vodnou hladinou. Záhrady a parky pri sídlach cisárov a šľachticov mali slúžiť na rekreáciu a estetické potešenie, zatiaľ čo záhrady budhistických chrámov slúžili na rozjímanie a meditáciu. Zenové záhrady, ktoré slúžili na náboženské účely, obsahovali ako dominantné prvky piesok a kamene. Veľké záhrady možno nájsť prakticky v každom japonskom meste, tie najvychýrenejšie sa nachádzajú v bývalom hlavnom meste - Kjóto.


Pánik stále čaká na prvý zásah, navyše sa zranil po zrážke so spoluhráčom

NEW YORK. V šiestich stredajších zápasoch NHL sa predstavili štyria slovenskí hokejisti. Nebodoval ani jeden z nich, víťazstva sa dočkali útočníci Richard Pánik a Tomáš Jurčo. Pánikov Washington zdolal Toronto s obrancom Martinom Marinčinom 4:3, ale slovenský krídelník nedohral zápas pre zranenie v hornej časti tela. Edmonton s Jurčom v zostave si poradil s Philadelphiou 6:3, Dallas s Andrejom Sekerom prehral v Columbuse 2:3. V NHL padol aj posledný dosiaľ nedobytný hrad. Hokejisti Colorada síce v Pittsburghu bodovali, ale prehrali 2:3 po predĺžení. Zatiaľ čo hráči Avalanche nepridali šieste víťazstvo v úvode súťažného ročníka, Penguins zabrali naplno štvrtýkrát v sérii. Ich kapitán Sidney Crosby bodoval vo všetkých siedmich zápasoch novej sezóny, aktuálne už má na konte 12 bodov za 4 góly a 8 asistencií. Proti Coloradu strelil v 950. zápase NHL kariéry 450. gól. Víťazný zásah Penguins prišiel až v predĺžení zásluhou Brandona Taneva, dokonca v oslabení. A to v zostave Pittsburghu aktuálne chýba päť zranených útočníkov na čele s Jevgenijom Malkinom. "Pracujeme tímovo, nikto sa nepozerá na vlastné záujmy. Naša snaha a pracovná morálka fungujú. Ak to tak nie je, vtedy sme akoby úplne iný tím," uviedol Sidney Crosby na webe NHL. "Nepáčilo sa mi, ako sme dnes hrali. Tak maximálne prvých päť minút. Potom prišli naše vylúčenia a Pittsbughu sme to uľahčili. Dnes sme nehrali dosť dobre na to, aby sme zvíťazili na ľade súpera," kriticky zhodnotil Jared Bednar, tréner Colorada. Washington predviedol doma obrat proti Torontu a zvíťazil 4:3. V polovici prvej tretine viedli hostia 2:0, ale Čech Jakub Vrána ešte do konca prvej dvadsaťminútovky znížil na 1:2. V druhej časti hry Capitals strelili tri góly v rozpätí 78 sekúnd, keď sa predviedli ich hviezdni hráči Jevgenij Kuznecov, Nicklas Bäckström a John Carlson. Ofenzívny obranca Carlson sa v zápase blysol gólom a dvoma asistenciami a v tejto sezóne už má na konte 11 bodov (3+8). Celkovo v historickej tabuľke hráčov Capitals sa so 417 bodmi dostal medzi obrancami na štvrté miesto pred Sergeja Gončara. "Mal som dnes šťastie, že ja a moji spoluhráči práve strieľame góly a darí sa nám. Predvádzame dobrú hru," povedal Carlson. Maple Leafs neskôr už len znížili Johnon Tavaresom na 3:4. Vo víťaznom tíme odohral útočník Richard Pánik iba 7:52 min s bilanciou 2 strely a 2 mínusové body. Z ľadu musel nútene odísť do šatne už v priebehu druhej tretiny po zrážke so švajčiarskom spoluhráčom Jonasom Siegenthalerom. Podľa portálu NHL sú obaja predbežne vedení so zranením v hornej časti tela. Stále platí, že Pánik naďalej čaká na prvý bod v sezóne. V zdolanom mužstve hral aj obranca Martin Marinčin. Z 11:32 min na ľade strávil 2:35 min v oslabení a zablokoval tri strely súperových hráčov. "Nebol som znepokojený, keď sme prehrávali 0:2. Žiadna panika, zostali sme v zápase a pomaly striedanie za striedaním sme budovali svoju hru. Bola len otázka času, kedy to príde," rád skonštatoval tréner Washingtonu Todd Reirden. Dallas utrpel štvrtú prehru za sebou. V Columbuse prehral 2:3 a to aj napriek tomu, že konečne sa strelecky zobudil Joe Pavelski. Víťazný gól Blue Jackets strelil v polovici tretej tretiny Sonny Milano. Obranca Stars Andrej Sekera odohral 20:42 min s bilanciou 2 strely, 1 zablokovaná strela, 2 trestné minúty. Súboj Edmontonu s Philadelphiou bol ďalšou bodovou parádou v podaní kapitána Oilers Connora McDavida. Na triumfe 6:3 sa podieľal gólom a štyrmi asistenciami. Fínsky brankár Edmontonu Mikko Koskinen sa zaskvel 49 zákrokmi, svojím osobným maximom v NHL. Tomáš Jurčo odohral vo víťaznom tíme necelých 8 minút s jednou strelou a jedným bodyčekom. NHL 2019/2020 - štvrtok 17. október - výsledky: Góly: 18. Crosby (Schultz, Pettersson), 36. Guentzel (Crosby, Simon), 64. Tanev – 4. Calvert (Nieto, Cole), 43. MacKinnon (Rantanen)  Góly: 19. Vrána (Carlson, Hathaway), 26. Kuznecov (Carlson, Hagelin), 26. Bäckström (Oshie, Jensen), 27. Carlson (Ovečkin, Bäckström) – 5. Kapanen (Moore), 11. Michejev (Kapanen, Holl), 58. Tavares (Muzzin) /Útočník Richard Pánik (Washington) odohral 7:52 min, zaznamenal dve mínusky a dvakrát vystrelil na bránu/ Obranca Martin Marinčin (Toronto) odohral 11:32 min, pripísal si jednu mínusku, trikrát zablokoval strelu a raz stratil puk/ Góly: 8. Werenski (Nyquist, S. Jones), 16. Wennberg, 50. Milano (Lilja, Nash) – 19. Heiskanen (Radulov, Fedun), 60. Pavelski (Seguin, Radulov) /Obranca Andrej Sekera (Dallas) odohral 20:42 min, pripísal si dve trestné minúty, zaznamenal dve strely na bránu a jeden zisku puku/ Góly: 2. Draisaitl (McDavid), 15. Bear (Neal, Nugent-Hopkins), 33. McDavid (K. Russell, Klefbom), 35. Nugent-Hopkins (Draisaitl, McDavid), 37. Draisaitl (McDavid), 44. Manning (McDavid, Kassian) – 8. Voráček (Giroux, Couturier), 56. Lindblom (Voráček, Braun), 58. Voráček (Provorov, Giroux) /Útočník Tomáš Jurčo (Edmonton) odohral 7:54 min, raz vystrelil na bránu a zaznamenal jeden hit/ Góly: 19. Henrique (Manson, Rakell), 21. Rakell (Silfverberg), 30. Getzlaf (Steel, Fowler), 40. Henrique (Comtois, Silfverberg), 57. Silfverberg (Manson) – 8. Eichel, 17. Olofsson (Reinhart, Skinner) Góly: 9. Kane (Hertl, E. Karlsson), 18. Kane (Burns, Labanc), 20. Kane (Burns, Hertl), 35. Goodrow, 60. Hertl (Kane, Couture) – 11. Hamilton (Teräväinen, Aho), 56. Haula (McGinn, Dzingel)


Turecko odsúdilo ďalších ľudí z médií, vinia ich z napojenia na Gülena

V krajine je v súčasnosti väznených vyše 150 novinárov a iných pracovníkov médií.

ISTANBUL. Hromadný súdny proces s 29 osobami z tureckého mediálneho a zábavného priemyslu, ktoré obvinili z napojenia na strojcov predvlaňajšieho pokusu o prevrat, sa skončil vo štvrtok uznaním 21 z nich za vinných z členstva v teroristickej organizácii. Informovala o tom turecká štátna tlačová agentúra Anadolu, ktorej údaje prevzala i nemecká DPA. Niektorí z odsúdených pracovali priamo pre subjekty spriaznené s hnutím exilového duchovného Fethullaha Gülena, ktorému turecké vedenie pripisuje zodpovednosť za zmarený pokus o vojenský prevrat z leta 2016. Okrem iných súd uznal za vinného aj speváka Atillu Taša, ktorému uložil trest vyše trojročného väzenia. Obvinený bol z napomáhania ilegálnemu zoskupeniu, uviedla podľa DPA turecká súkromná tlačová agentúra Dogan. Známy ľavičiar a sekularista Gökče Firat Čulhaoglu má na základe štvrtkového rozsudku stráviť vo väzení šesť rokov. Taš i Čulhaoglu sa dostali už v minulosti do sporu so zákonom pre obvinenia z urážky prezidenta Recepa Tayyipa Erdogana. V Turecku je v súčasnosti väznených vyše 150 novinárov a iných pracovníkov médií, čo je spomedzi krajín sveta jeden z najvyšších počtov. Mnohí z nich sú spájaní s Gülenom, zatiaľ čo v iných prípadoch ide o Kurdov a ľavičiarov kritizujúcich vládu. V piatok bude pokračovať v meste Silivri proces s novinármi sekulárneho opozičného denníka Cumhuriyet vrátane Ahmeta Šika, jedného z najpoprednejších investigatívnych žurnalistov v Turecku.


OSN a starosta ostrova Lesbos žiadajú po požiari tábora presun utečencov
Presun utečencov
 Problémy v tábore (rozh...
 Kčmárikov komentár

Po požiari v tábore Moria došlo k nepokojom, polícia nasadila slzotvorný plyn.

ATÉNY. Organizácia Spojených národov a starosta gréckeho ostrova Lesbos požiadali v pondelok o okamžitý presun utečencov z preplneného tábora Moria po tom, ako v tábore spôsobil nepokoje nedávny požiar. Informovala o tom agentúra AFP. Grécka vláda po požiari vyhlásila, že bude pokračovať v presúvaní žiadateľov o azyl z preplnených táborov na gréckych ostrovoch na pevninu. V priebehu pondelka má byť premiestnených 250 ľudí, píše agentúra Reuters. Počas nedeľňajšieho požiaru v tábore Moria, ktorý je najväčším európskym záchytným strediskom pre utečencov, prišli o život jedna žena a jedno dieťa. V súčasnosti je v tábore na ostrove Lesbos umiestnených okolo 13-tisíc ľudí, hoci má kapacitu iba pre 3000 osôb. Požiar, ktorý spôsobil značné škody, ukončil až zásah hasiaceho lietadla. V tábore došlo následne k nepokojom a polícia proti rozvášnenému davu nasadila slzotvorný plyn. Úrad vysokého komisára OSN pre utečencov (UNHCR) varoval, že situácia v tábore Moria je "kritická" a vyžaduje si "naliehavé" konanie. Hovorca UNHCR v Grécku Boris Češirkov požiadal o urýchlenie presunu utečencov a zlepšenie podmienok v tábore Moria. Starosta ostrova Lesbos takisto žiadal "okamžité odľahčenie ostrova a ochranu hraníc".


Pellegrini začiatkom júla navštívi Atómovú elektráreň Mochovce

Tretí jadrový blok je dostavaný na 97 percenta.

BRATISLAVA. Premiér Peter Pellegrini a minister hospodárstva Peter Žiga plánujú návštevu Atómovej elektrárne Mochovce 10. júla tohto roka. Predseda vlády a minister chcú skontrolovať dostavbu tretieho a štvrtého bloku Atómovej elektrárne Mochovce. „Budeme ostro sledovať aktuálnu situáciu. Priamo na mieste skontrolujeme, ako to s dostavbou vyzerá,“ povedal na pondelňajšej tlačovej besede po stretnutí s ministrom hospodárstva premiér Pellegrini. Predseda vlády začiatkom júna tohto roku na Európskom jadrovom fóre v Bratislave naznačil, že dostavba mochoveckých jadrových blokov bude zrejme znova meškať. Pellegrini vtedy zodpovedných za dostavbu upozornil, že rokovania o celom projekte budú veľmi tvrdé.Podľa aktuálne zverejnených údajov je tretí jadrový blok dostavaný na 97 percenta. Štvrtý mochovecký blok bol ku koncu marca dokončený na 85,1 percenta. Tretí blok v Mochovciach by sa mal teda podľa plánov uviesť do prevádzky ku koncu tohto roka. Štvrtý blok by mali dokončiť o rok neskôr. Podľa Slovenských elektrární, ktoré dostavujú mochovecké jadrové bloky, v tejto chvíli je stále platný harmonogram a rozpočet schválený valným zhromaždením v marci 2017.Podľa aktuálnych prác by sa mohlo jadrové palivo do tretieho bloku Mochoviec zaviezť o šesť mesiacov. Slovenské elektrárne totiž uviedli do prevádzky systém fyzickej ochrany areálu tretieho a štvrtého bloku. Ten je nevyhnutnou podmienkou pre dovoz čerstvého jadrového paliva.Po začatí dostavby Mochoviec sa hovorilo o rokoch dostavby 2012, respektíve 2013. Okrem termínov sa viackrát menil aj rozpočet dostavby jadrových blokov. Najnovší rozpočet na dostavbu je vo výške 5,4 miliardy eur. Podľa plánov z roku 2008 si pritom mala dostavba vyžiadať 2,8 miliardy eur.Slovenské elektrárne začali s dostavbou Mochoviec oficiálnym otvorením 3. novembra 2008. Slovenský dominantný výrobca elektrickej energie oficiálne podpísal kontrakty s hlavnými dodávateľmi dostavby Mochoviec, a to s českou spoločnosťou Škoda Jaderné strojírenství, ruskou firmou Atomstrojexport (na dostavbe už nepracuje – pozn. red.), slovenskými podnikmi VUJE, Enseco, Inžinierske stavby Košice (na dostavbe už nepracuje – pozn. red.) a talianskou spoločnosťou Enel Ingegneria & Innovazione začiatkom júna 2009. Nové jadrové bloky v Mochovciach budú mať po ich dokončení inštalovaný výkon po 471 megawattov, čo pokryje asi 13 % z celkovej spotreby elektriny na Slovensku.


Francúzska pobrežná hliadka zachránila v Lamanšskom prielive 13 migrantov

Plavili sa na gumenom člne v oblasti, na ktorú pripadá 25 percent celosvetovej námornej prepravy.

LILLE. Francúzska pobrežná hliadka v sobotu zachránila 13 migrantov, ktorí sa pokúšali preplaviť sa z Francúzska cez Lamanšský prieliv do Británie. Informovala o tom agentúra AFP. Skupina 13 mužov sa plavila na gumenom člne v oblasti, na ktorú pripadá 25 percent celosvetovej námornej prepravy. Podľa vyjadrenia pobrežnej hliadky tým boli životy migrantov priamo ohrozené. Do pátrania a záchrannej operácie francúzske zložky nasadili vrtuľník Lynx, fregatu námornej žandarmérie a hliadkovacie plavidlo. Migrantov následne dopravili do francúzskeho prístavného mesta Calais, kde ich odovzdali pobrežnej polícii. AFP konštatovala, že migranti podstupujú čoraz väčšie riziko, aby sa dostali do Británie z Francúzska, ktoré zaujalo nekompromisný prístup k tzv. ekonomickým migrantom prichádzajúcim do Európy za lepším životom. Britské a francúzske pobrežné hliadky od januára tohto roku zadržali v Lamanšskom prielive približne 1450 migrantov. Ide o viac ako dvojnásobok počtu migrantov, ktorí sa za celý rok 2018 pokúsili prekonať morský kanál oddeľujúci Britské ostrovy od kontinentálnej Európy. Francúzsko pripisuje tento nárast priaznivému letnému počasiu, ktoré povzbudilo viac migrantov, aby sa vydali na cestu cez Lamanšský prielive. Táto cesta je však nebezpečná vzhľadom na rušnú lodnú dopravu, ako aj silné morské prúdy a studenú vodu v prielive.


Polícia opäť prešetruje pád lampy, ktorá takmer zasiahla Harabina

Vyšetrovateľ NAKA začal v januári trestné stíhanie vo veci obzvlášť závažného zločinu úkladnej vraždy v štádiu pokusu.

BRATISLAVA. Polícia sa opäť zaoberá prípadom tzv. lampového atentátu na Štefana Harabina. Po tom, čo minulý rok vyšetrovateľ odmietol oznámenie v tejto kauze, prokurátor zrušil uznesenie o odmietnutí. Ako vysvetlila hovorkyňa Úradu špeciálnej prokuratúry Jana Tökölyová, prokurátor tak postupoval preto, lebo uznesenie o odmietnutí veci bolo vydané predčasne a vec je potrebné riadne vyšetriť. Hovorca Prezídia Policajného zboru Michal Slivka potvrdil, že vyšetrovateľ Národnej kriminálnej agentúry v januári začal trestné stíhanie vo veci obzvlášť závažného zločinu úkladnej vraždy, spáchaného v štádiu pokusu, a vykonáva potrebné úkony podľa Trestného poriadku. Minulý rok v máji počas prestávky disciplinárneho pojednávania so Štefanom Harabinom spadol v pojednávacej miestnosti na miesto, kde predtým sedel, kryt lampy. Harabin následne podal trestné oznámenie na generálnu prokuratúru, ktorá ho odstúpila polícii. Po incidente vyhlásil, že sa bojí o život a žiadal ochranku pre seba a svoju rodinu.


Apple, Starbucks či Amazon. Brusel navrhne jednotnú daň pre firmy

Členské štáty Európskej únie by mali dostať jednotné pravidlá na určovanie daní pre veľké firmy.

BRUSEL, BRATISLAVA. Členské štáty Európskej únie už nebudú môcť podporovať nadnárodné korporácie extra nízkymi daňami. Európska komisia na jeseň chystá veľkú novinku.  Brusel plánuje predstaviť jednotný základ korporátnej dane. Pôjde o minimálnu daň pre všetky členské štáty Európskej únie, ktoré ju nebudú môcť podliezť. Komisia tvrdí, že návrh bude súčasťou balíčka opatrení proti vyhýbaniu sa daňovým povinnostiam.  Ako vysvetlila Ingrid Ludviková zo Zastúpenia Európskej komisie na Slovensku, podniky by využívali len jeden systém na výpočet daňového základu. V porovnaní s dnešným stavom by to znížilo administratívnu záťaž a právnu neistotu najmä pre nadnárodné spoločnosti. „Medzinárodné spoločnosti musia platiť férové dane. Všetci musíme spoločne pracovať na tom, aby to tak bolo. Odkazujem týmto firmám, že bojujú nesprávnu bitku. Je čas na zmenu,“ vyhlásil šéf euroskupiny Jeroen Dijsselbloem na víkendovom rokovaní Ecofinu v Bratislave.  Nové dane sa budú týkať predovšetkým veľkých nadnárodných koncernov. Medzi ne patrí napríklad najbohatšia firma, počítačový koncern Apple z Kalifornie, ale aj Google, Amazon či Starbucks. Práve pred dvoma týždňami Európska komisia rozhodla o megapokute pre americký IT gigant - Apple. Brusel rozhodol, že Apple bude musieť Írsku doplatiť približne trinásť miliárd eur. Írsko podľa rozhodnutia Komisia poskytovalo spoločnosti Apple štátnu pomoc v podobe neoprávnených daňových výhod. Toto rozhodnutie sa Applu ani Írsku nepáči a chce proti Európskej komisii podať žalobu na súd.  Nejde však o jedinú spoločnosť. Ako začiatkom septembra napísal írsky denník Sunday Business Post, Európska komisia krúži nad ďalšími šiestimi nadnárodnými firmami, ktoré v Írsku sídlia. Vtedy však denník nespresnil, o aké firmy ide.  Isté je, že dnes Brusel oficiálne vyšetruje daňové postupy niektorých krajín Európskej únie proti ďalším americkým spoločnostiam. Napríklad zasiahla proti americkému reťazcu Starbucks v Holandsku, vyšetruje aj údajné daňové dohody Luxemburska so spoločnosťami Amazon a McDonald´s.  „Dosahy tohto riešenia na ekonomický vývoj sa teraz ťažšie odhadujú. Vždy fungovali daňové raje, kam mohli firmy i súkromné spoločnosti presúvať kapitál a vyhýbať sa daniam,“ povedal analytik spoločnosti Finlord Boris Tomčiak.  Upozornil, že zavedenie minimálnej korporátnej dane by znevýhodnilo nielen periférne štáty, ako napríklad Cyprus, Maltu či Írsko, ale aj Holandsko s Luxemburskom. Na druhej strane pre Nemecko, Francúzsko či Taliansko by to bolo priaznivé, pretože by európsky rozpočet mal viac peňazí a tieto krajiny by teda mohli znížiť svoj príspevok do spoločnej kasy. Apple ako reakciu na rozhodnutie Európskej komisie oznámil, že stiahne z Európy stámiliardy. Je teda možné zabrániť podobným kauzám ako Apple či iným daňovým zvýhodneniam? Analytik spoločnosti Capital Markets Ján Jursa hovorí, že prípady ako Apple by boli značne zredukované, ak by vykazovali zisky kdekoľvek v EÚ a boli by zdaňované aspoň minimálnou korporátnou daňou. Zároveň to však podľa neho otvára dvere k rozdeleniu daní medzi členské štáty, podľa reálnych tržieb, čo by viedlo k väčšej férovosti. Regionálny riaditeľ Saxo bank Pavel Drahotský však dodáva, že podobné opatrenia, ak sa neuplatňujú na globálnej úrovni, teda aspoň všetkými 189 členmi Medzinárodného menového fondu, vytvárajú príležitosť pre daňových oportunistov. „V konečnom dôsledku by tak Európa prišla o časť daňových príjmov a neeurópske štáty by tak získali ďalších daňovníkov,“ konštatuje Drahotský.  Skeptický je aj analytik Tomčiak. Hovorí, že veľké nadnárodné inštitúcie si vždy nájdu spôsoby, ako sa vyhnúť daniam, prípadne dostať na dotáciách viac oproti iným podnikom. Nikdy sa podľa neho nepodarí úplne zašiť všetky diery v daňových a iných zákonoch Vraví, že technologické firmy to so svojou neochotou platiť dane prehnali, čo „naštvalo“ mnoho významných činiteľov z politickej a súkromnej sféry. Preto z jeho pohľadu spolu s daňovou reguláciou by bolo vhodné, aby štáty pripravil i legislatívu, ktorá prinúti firmy, aby prebrali za chod spoločnosti väčšiu zodpovednosť. „Apple by napríklad mohol dotovať vysoké školy zamerané na IT,“ myslí si Tomčiak. Odborníci hovoria, že väčšina štátov Európskej únie bude súhlasiť. Na víkendovom Ecofine súhlas potvrdilo nielen Nemecko, ale aj slovenský minister financií Peter Kažimír zo Smeru.  „Má prvky harmonizácie, ale v tom slova zmysle, ktoré nemôže prekážať žiadnemu členskému štátu, a to v tom zmysle, aby sme znižovali náklady napríklad na daňové poradenstvo,“ vyhlásil Kažimír.  Isté však, že proti bude Írsko. Tomčiak hovorí, že vo veľkom budú namietať aj Holandsko, Luxembursko, Malta a Cyprus. Tento text ste mohli čítať vďaka tomu, že platíte za obsah. Vážime si to.


Volkswagen po celozávodnej dovolenke spustil výrobu

BRATISLAVA. Bratislavský závod Volkswagen (VW) Slovakia v pondelok po dvojtýždňovej plánovanej odstávke opätovne spustil výrobné linky. Do práce po celozávodnej dovolenke nastúpili aj zamestnanci nástrojárne v Stupave. Výroba v martinskom závode bude ešte týždeň čiastočne zastavená. Automobilka vykonávala počas plánovanej odstávky výroby náročnejšie technologické a stavebné úpravy, ktoré nebolo možné realizovať počas uskutočňujúcej sa výroby. Rovnako čakali neodkladné úlohy na pracovníkov údržby, ktorí sa pravidelne počas celozávodnej dovolenky venujú údržbe a kontrole výrobných zariadení, automatizačnej techniky a robotov. Ako o tom TASR informovala hovorkyňa spoločnosti Lucia Kovarovič Makayová, v bratislavskom závode sa uskutočnili úpravy infraštruktúry, boli dobudované nabíjacie stanice či sanované autobusové zastávky pri najnovšej bráne do závodu. Celkovo bolo v nasadení takmer 500 zamestnancov VW SK a približne 1000 pracovníkov dodávateľských firiem. Výroba vozidiel je od pondelka v plnej prevádzke vo všetkých troch segmentoch.


Únia je ochotná zvážiť zmeny v otázke slobody pohybu, vyhlásil Tony Blair

Expremiér v minulosti argumentoval, že Británia by mala zaujímať vedúcu pozíciu v Európskej únii.

LONDÝN. Lídri Európskej únie sú ochotní zmeniť únijné pravidlá týkajúce sa voľného pohybu pracovníkov, čo by pre Britániu otvorilo príležitosť vyhnúť sa škodlivému "tvrdému" brexitu. Uviedol to v sobotu bývalý britský premiér Tony Blair. Zvolenie francúzskeho prezidenta Emmanuela Macrona dostalo na program rokovaní reformu EÚ, vďaka čomu by sa podľa Blaira Spojené kráľovstvo a Únia mohli "stretnúť uprostred" a dosiahnuť dohodu, ktorá by udržala Britániu na jednotnom trhu EÚ, najväčšej obchodnej zóne na svete, píše agentúra Reuters. "Európski lídri, aspoň z mojich rozhovorov, sú ochotní zvážiť zmeny, ktoré by vyhoveli Británii, a to aj v súvislosti so slobodou pohybu," uviedol Blair v článku, ktorý zverejnil jeho Inštitút pre globálnu zmenu. "Pri nesúhlase s voľným pohybom ľudí, keď to rozanalyzujete, existujú rôzne nuansy. Francúzi a Nemci majú niektoré obavy spoločné s Britmi, najmä ohľadom imigrácie, a urobili by kompromis v slobode pohybu," tvrdí labouristický expremiér. Vyjadrenia Blaira sú v rozpore s rokovacou pozíciou EÚ, ktorá zdôrazňuje, že z výhod členstva v jednotnom trhu EÚ si nemožno "vyberať čerešničky" bez akceptovania voľného pohybu pracovníkov z Únie. Blair kritizoval, že Konzervatívna strana premiérky Theresy Mayovej i hlavná opozičná Labouristická strana si zaumienili vystúpiť z jednotného trhu, a to bez preskúmania alternatív. "Ak zvážime, čo je v stávke a čo sa každý deň dozvedáme o nákladoch brexitu, ako môže byť správne zámerne vylúčiť z rokovaní možnosť takého kompromisu medzi Britániou a Európou, aby Británia ostala v zreformovanej Európe?" pýta sa expremiér. Blair bol predsedom britskej vlády desať rokov do roku 2007. Presadzoval vstup svojej krajiny do eurozóny a argumentoval, že Británia by mala zaujímať vedúcu pozíciu v EÚ namiesto toho, aby z nej vystupovala.


Poslanci v Rohovciach zamietli otvorenie slovenskej triedy

ROHOVCE. Obecné zastupiteľstvo v utorok nevyhovelo petícii rodičov a zamietlo zriadenie slovenských tried v obecnej základnej škole. Rozhodlo tak na základe nedostatočného počtu nahlásených detí. Súčasne odporúča novozvolenému zastupiteľstvu zaoberať sa školou, ak bude záujem rodičov. Ako uviedol starosta obce Rohovce (okres Dunajská Streda) Eugen Horváth, už v roku 2010 zisťovali záujem rodičov o opätovné spustenie prvého stupňa základnej školy v Rohovciach. Nikto z rodičov podľa jeho slov neprejavil záujem, podobne ako ostatné roky. V školských rokoch 2017 - 2022 by mali podľa starostu záujem o slovenskú školu maximálne tri deti s trvalým pobytom v Rohovciach. Horváth poukazuje, že obec nie je povinná zaujímať sa o obyvateľov iných obcí a ich nárok zriadiť školu. Požiadali mesto Gabčíkovo o vytvorenie spoločného školského obvodu, ktoré súhlasilo. V apríli 2018 dostal starosta pozvánku od Mariána Galanu a rodiča za Iniciatívu BKZ Romana Kriška, žiadali o opätovné prehodnotenie situácie. Uskutočnili sa viaceré zasadnutia, ktorých sa mohli zúčastniť aj rodičia, k nijakému riešeniu však nedošlo. Iniciátori stretnutia Erika Krišková a Roman Kriško si myslia, že sa nepodnikli dostatočné kroky, preto spísali petíciu, pričom nechcú podnecovať nacionálne strety, na ktoré poukázal jeden z poslancov obecného zastupiteľstva. Podľa Kriškovej poslanci a niektorí starostovia, rovnako ako starosta obce Rohovce hovorili, že o okrúhly stôl v tejto veci by nebol záujem, a že by mohli nastať silné tenzie medzi obyvateľmi. "V konečnom dôsledku, naši poslanci to definitívne zmietli zo stola," dodala. Kriško avizuje, že zriadenie tried sa bude snažiť presadiť aj po komunálnych voľbách. "Sme na bode nula - takto to vnímam ja. Nezaznela tu kopa konkrétnych faktov. My sme presvedčení o správnosti našich argumentov a o tom, že technicky máme tie čísla správne. Zastupiteľstvo rozprávalo o úplne iných číslach, ktoré nekorešpondujú s realitou," uviedol. Obec Macov aj Blatná na Ostrove (obe okres Dunajská Streda) podporujú túto iniciatívu. Starosta Horného Baru (okres Dunajská Streda) Štefan Bodó uviedol, že majú vytvorený školský obvod pre vyučovanie v slovenskom jazyku s mestom Gabčíkovo, čo je pre obec vyhovujúce. Výučba prebieha v samostatných ročníkoch a nie v zlúčených triedach. Dopravná dostupnosť je podľa neho výborná. Iniciatívu nepodporuje ani obec Báč (okres Dunajská Streda), avšak starostka Helena Vonyiková povedala, že podporujú "zameranie pozornosti štátnych, regionálnych a samosprávnych orgánov okolitých miest a obcí, ako i občianskej spoločnosti na hľadanie optimálnejšieho, racionálnejšieho a efektívnejšieho riešenia tejto problematiky"


Na cyperskej pláži objavili českú turistku bez známok života

Na tele ženy sa nenašli žiadne zranenia, cudzie zavinenie tak polícia vylúčila.

NIKÓZIA, PRAHA. O ďalšej obeti z radov českých turistov, tentoraz na Cypre, informovali v utorok cyperské i české médiá. Podľa nich sa na pláži neďaleko letoviska Ayia Napa na juhovýchode ostrovnej krajiny našlo bezvládne telo 59-ročnej občianky ČR. Ženu sa napriek snahe záchranárov nepodarilo oživiť a po prevoze do nemocnice vo Famaguste ju vyhlásili za mŕtvu. Na tele ženy sa nenašli žiadne zranenia, cudzie zavinenie tak polícia fakticky vylúčila. Príčiny úmrtia by mali byť známe po zverejnení výsledkov súdnej pitvy, vyplýva z informácií internetového servera Cyprus Mail. V priebehu letnej sezóny 2017 prišli už skôr správy o zosnulých českých turistoch z Chorvátska či Bulharska.


Trump zaútočil na Čínu pre dodávky ropy Severnej Kórei

Trump na Twitteri uviedol, že Čína bola pristihnutá pri čine.

WASHINGTON. Americký prezident Donald Trump vo štvrtok kritizoval Čínu po správach, že čínske lode na mori prečerpávajú ropu do severokórejských plavidiel. Vyjadril sa, že "nikdy nedôjde k priateľskému riešeniu severokórejského problému, ak sa toto bude diať aj naďalej". Trump na Twitteri uviedol, že Čína bola "pristihnutá pri čine" a vyjadril veľké sklamanie, že Peking povoľuje dodávky ropy do Severnej Kórey. Ďalšie podrobnosti neuviedol. Juhokórejské noviny Čoson Ilbo tento týždeň citovali nemenovaných predstaviteľov, podľa ktorých čínske lode prečerpávali ropu na severokórejské plavidlá od októbra približne 30-krát. Agentúra AP pripomína, že čínske ministerstvo zahraničných vecí obhajovalo svoje uplatňovanie sankcií Organizácie Spojených národov. Hovorkyňa ministerstva v stredu uviedla, že nemá informácie o najnovších správach, ale Čína podľa nej prísne presadzuje obchodné reštrikcie.


Čína chce kúpiť v nasledujúcich rokoch 7240 nových boeingov

Dopyt po leteckej doprave v Číne stúpa, čo podnietilo úrady, aby zintenzívnili snahu o vybudovanie nových letísk.

PEKING. Americký výrobca lietadiel Boeing zvýšil svoju 20-ročnú prognózu dopytu po lietadlách v Číne, kde vďaka hospodárskemu rastu expanduje stredná trieda, a tá má čoraz väčší záujem o leteckú dopravu. Boeing najnovšie odhaduje, že Čína bude v nasledujúcich dvoch dekádach do roku 2036 potrebovať 7240 nových lietadiel v hodnote takmer 925,15 miliardy eur. Na ilustráciu, vlani v septembri americký koncern predpovedal, že čínske spoločnosti nakúpia 6810 lietadiel do roku 2035. Boeing revidoval svoju predpoveď smerom nahor napriek čoraz napätejším obchodným vzťahom medzi ázijskou krajinou a USA a nestálemu geopolitickému prostrediu na Kórejskom polostrove. Čína je "rozhodujúci trh" vzhľadom na jej dlhodobý hospodársky rast, zotavenie trhu s nákladnou leteckou dopravou a expanziu čínskych leteckých spoločností. To podporuje optimistickejšiu prognózu, povedal Randy Tinseth, viceprezident pre marketing v Boeing Commercial Airplanes. "Veríme, že čínski dopravcovia budú prepravovať čoraz viac cestujúcich do Číny a z Číny, takže ich podiel na trhu sa zvýši, a v dôsledku toho rozšíria flotily," povedal Tinseth. Dopyt po leteckej doprave v Číne stúpa, čo podnietilo úrady, aby zintenzívnili snahu o vybudovanie nových letísk a rozšírenie existujúcich letísk nielen v mestách ako je Peking, ale aj v regionálnych ekonomických centrách ako sú Čcheng-tu a Si-an. Čínske letecké spoločnosti sa podľa odhadov podieľajú takmer 11 percent na tržbách Boeingu.


Španielski dôchodcovia demonštrovali za vyššie penzie

K protestu dôchodcov sa pridali a niekoľkí taxikári, ktorí už 13 dní žiadajú reguláciu Uberu.

MADRID. Tisícky Španielov vo vyššom veku v sobotu pochodovali centrom Madridu, kde žiadali lepšie starobné dôchodky, informovala agentúra AP. Zväzy a rôzne skupiny dôchodcov v posledných mesiacoch protestovali na viacerých miestach v Španielsku. Žiadajú, aby vláda zabezpečila, že penzie sa budú zvyšovať priamoúmerne s nárastom inflácie. Protestujúci tvrdia, že zvýšenie o 0,25 percenta z roku 2017 je neadekvátne. Mnohí z protestujúcich niesli doma vyrobené tabule s nápismi ako "Penzie sa týkajú všetkých" alebo "Som starý, nie hlúpy". "Toto je boj, v ktorom musíme vytrvať, až kým naše požiadavky nebudú splnené," povedala účastníčka protestov Isabel Perezová. K protestujúcim sa pripojilo aj niekoľko taxikárov, ktorí v hlavnom meste Španielska už 13 dní žiadajú prísnejšiu reguláciu pre spoločnosti typu Uber alebo Cabify ponúkajúce prepravu osôb prostredníctvom mobilných aplikácií.


Turecké jednotky vstúpili do sýrskej provincie ovládanej al-Káidou

Na misii sa zúčastňuje okolo 30 obrnených vozidiel a vyše sto príslušníkov úderných a špeciálnych jednotiek.

IDLIB. Obrnené vozidlá tureckej armády vošli v piatok do severozápadnej Sýrie v rámci operácie, ktorá je zameraná na presadenie medzinárodne dohodnutej "deeskalačnej" zóny v provincii Idlib ovládanej členmi teroristickej siete al-Káida. Informovala o tom v piatok Sýrske pozorovateľské centrum pre ľudské práva (SOHR). Turecká armáda uviedla, že vo štvrtok večer začala operáciu s cieľom zriadiť "pozorovateľské body" v provincii Idlib. O počte vojakov či rozsahu nasadenej techniky sa nezmienila, píše agentúra AP. Denník Hürriyet napísal, že na misii sa zúčastňuje okolo 30 obrnených vozidiel a vyše sto príslušníkov úderných a špeciálnych jednotiek, pričom viac vojakov by mali nasadiť v priebehu nasledujúcich dní. Podľa zdroja SOHR vyslalo Turecko do sýrskej provincie Idlib vo štvrtok večer takmer 16 obrnených vozidiel, päť tankov a vojenský personál. Zdroj dodal, že armádne vozidlá rozmiestnili v blízkosti priechodu na hranici Turecka s provinciou Idlib, ktorá sa nachádza medzi územím pod kontrolou kurdských bojovníkov a územím ovládaným sýrskymi povstalcami. Prvé prieskumné aktivity v provincii Idlib sa podľa oznámenia tureckej armády zo začiatku tohto týždňa začali už v nedeľu. Vo vyhlásení z pondelka sa neuvádzalo, koľko vojakov sa na operácii zúčastňuje. V oblasti však tureckí vojaci podľa neho zriadia "pozorovateľské body". Agentúra AP dodala, že turecké sily v nedeľu bombardovali miesta pozdĺž štátnych hraníc v oblasti, ktorú ovládajú militanti napojení na organizáciu al-Káida. Turecký prezident Recep Tayyip Erdogan uviedol, že jeho krajina neumožní kurdským milíciám vytvoriť "teroristický koridor" spájajúci ich oblasti v severnej Sýrii so Stredomorím.


Školáčky nemusia nosiť hidžáb, rozhodli úrady na severozápade Pakistanu

Proti vládnemu nariadeniu sa zdvihla vlna odporu.

ISLAMABAD. Úrady na severozápade Pakistanu zrušili v utorok nariadenie, v súlade s ktorým musia školáčky nosiť zvyčajný moslimský závoj - tzv. hidžáb. Urobili tak po kritike občianskej spoločnosti a proteste na sociálnych sieťach, informuje agentúra DPA. Vláda v konzervatívnej provincii Chajbar Paštúnchvá vydala v pondelok nariadenie, v ktorom žiada školy, aby sa ubezpečili, že dievčatá majú svoje telá zahalené burkou (vrchnou vrstvou odevu zakrývajúcou telo aj celú tvár) alebo hidžábom. Podľa ministra školstva zmienenej provincie Ziaulláha Bangáša toto rozhodnutie prijali, aby ochránili dievčatá pred sexuálnym obťažovaním a zaistili im cudný výzor. "Chceme, aby sa dievčatá cítili bezpečne a rodičia mohli byť pokojní," povedal brániac toto nariadenie ešte pred jeho utorkovým zrušením. Ľudskoprávni aktivisti, členovia občianskej spoločnosti a používatelia sociálnych sietí označili tento krok za utláčanie a pripomenuli vládu extrémistického hnutia Taliban. Určité časti provincie, ktoré ležia neďaleko hranice s Afganistanom, totiž dlhé roky ovládal pakistanský Taliban, ktorý vyhodil do vzduchu stovky dievčenských škôl. Chajbar Paštúnchvá je tá istá provincia, kde militanti Talibanu zaútočili na laureátku Nobelovej ceny Malálu Júsafzajovú, keď bola ešte školáčka, pripomína DPA. Provinciu teraz riadi strana pakistanského premiéra Imrana Chána. Tento krok prichádza niekoľko dní po tom, čo pakistanská univerzita, ktorú spravujú námorné sily, nariadila segregáciu mužov a žien v radoch študentov v triedach a na akademickej pôde, čo vyvolalo kritiku.


BMW postaví v Česku nové skúšobné centrum, budú v ňom testovať aj autonómne riadenie

Automobilka BMW má aktuálne tri testovacie centrá v Bavorsku, Francúzsku a vo Švédsku.

MNÍCHOV, PRAHA. BMW postaví v Česku nové skúšobné centrum. Bude to prvý vývojový areál spoločnosti vo východnej Európe, pričom sa tu budú testovať nové technológie v oblasti elektromobility, digitalizácie, autonómneho riadenia, a tiež asistenčných systémov. Centrum vyrastie na ploche približne 500 hektárov v Karlovarskom kraji, v blízkosti Sokolova a hraničného priechodu Svatý Kříž (Waldsassen). To je približne 2,5 hodiny jazdy autom od hlavného výskumného a vývojového centra FIZ (Forschungs und Innovationszentrum) BMW Group v Mníchove. Objekt sa bude skladať z dvoch oválov. Väčší má merať zhruba šesť kilometrov a bude slúžiť pre záťažové jazdné testy vozidiel, v menšom vnútornom sa budú testovať riadiace systémy pre autonómne vozidlá. Kraj by mal zabezpečiť vybudovanie príjazdovej komunikácie, nabíjacie stanice pre elektromobily a parkovisko pri areáli. Automobilka do objektu investuje asi 200 miliónov eur. Uviedli to zástupcovia spoločnosti na tlačovej konferencii. "V Sokolove sme našli ideálne podmienky a lokalitu pre testovanie vozidiel. Otvorenie prvého vývojového centra vo východnej Európe vytvorí nové možnosti a súčasne bude míľnikom v histórii našej spoločnosti, "uviedol viceprezident BMW Herbert Grebenc. BMW podľa neho plánuje, že v roku 2021 predstaví svoj prvý takmer alebo úplne autonómny sériový model. Nové skúšobné stredisko, ktoré poskytne prácu niekoľkým stovkám zamestnancov, BMW Group sprevádzkuje začiatkom budúceho desaťročia, približne v roku 2022. BMW má aktuálne tri testovacie centrá v Bavorsku, Francúzsku a vo Švédsku. Celkom si firma vyberala z viac ako 80 lokalít. Koncern hľadal vyhovujúci pozemok aj v Nemecku, ale podľa vlastných slov nebol úspešný.


Peter Sagan suverénne vyhral piatu etapu Okolo Švajčiarska

Slovenský cyklista je rekordérom podujatia. Vyhral na ňom dokopy už štrnásť etáp.

CEVIO. Slovenský cyklista Peter Sagan z tímu Bora-Hansgrohe triumfoval v stredajšej piatej etape pretekov Okolo Švajčiarska. Tá viedla z Bexu do Cevia a merala 222 kilometrov. Sagan sa suverénnym spôsobom presadil v záverečnom šprinte, keď po jeho nástupe súperi nemali šancu. Pre 27-ročného úradujúceho majstra sveta je to už štrnáste etapové víťazstvo na Okolo Švajčiarska. V počte etapových triumfov je na podujatí rekordérom. Už siedmy rok za sebou na tomto podujatí získal minimálne jedno etapové prvenstvo (2011, 2012, 2013, 2014, 2015, 2016, 2017). Štvrtok 15. júna: 6. etapa: (Locarno - La Punt, 166,7 km) Piatok 16. júna: 7. etapa: (Zernez - Sölden, 166,3 km) Sobota 17. júna: 8. etapa: (Schaffhausen - Schaffhausen, 100 km) Nedeľa 18. júna: 9. etapa - individuálna časovka (Schaffhausen - Schaffhausen, 28,6 km) O dva etapové triumfy menej ako Peter Sagan vybojovali domáce legendy Ferdinand Kübler, Hugo Koblet a Fabian Cancellara. "Som šťastný za toto víťazstvo, lebo môj tím pre mňa obetoval všetko," povedal bezprostredne po triumfe v cieli Sagan. "Bolo to ako all in. Prvá etapa bola taká chaotická, v tretej etape som výhru tesne minul. Dnes som sa cítil veľmi dobre. Som za etapu veľmi rád," dodal slovenský cyklista. V stredu bola na programe najdlhšia etapa v itinerári, v jej polovici sa pelotón musel vyrovnať s kopcom Simplon Pass. Po ňom nasledovalo klesanie a posledných dvadsaťdva kilometrov sa išlo po rovine. Tieňom etapy bol ťažký pád minuloročného celkového víťaza Miguela Ángela Lópeza. Kolumbijčana, ktorý bol pred stredou na ôsmom mieste v celkovom poradí, previezli do nemocnice na vyšetrenia. Etapové podujatie Okolo Švajčiarska zaradené do kalendára World Tour je pre dvojnásobného majstra sveta Petra Sagana prípravou na Tour de France. (Bex - Cevio, 222 km) Poradie po 5. etape: Bodovacia súťaž:


Hlavnú stanicu nevyriešilo ani vypovedanie zmlúv

Na stanici pribudnú výťahy a čakáreň. Mesto by však rado oživilo aj železničný uzol na Filiálke.

BRATISLAVA. Keď v roku 2014 súčasný primátor Ivo Nesrovnal kandidoval, v prípade zvolenia sľuboval vyriešiť situáciu s Hlavnou stanicou tak, aby tu vyrástla stanica, za ktorú sa už Bratislavčania nebudú hanbiť. Po zvolení a troch rokoch primátorovania sa situácia nezmenila. Okrem kozmetických úprav ako výmena pohyblivých schodov či natrenie oporného múru hlavná stanica ostáva nevábnym miestom. Výrazný posun nepriniesol ani zánik či vypovedanie zmlúv medzi mestom a ŽSR a developerskou firmou Transprojekt. V roku 2010 sľúbila, že stanicu a okolie do konca roka 2016 zrekonštruuje za 175 miliónov eur. Nestalo sa a záležitosť skončila na súdoch a u právnikov. „Mňa nezaujíma, kto, kedy a akú nevýhodnú zmluvu podpísal. Ja chcem konečne cestovať ako v 21. storočí,“ povedala Hana Podmanická, keď s bicyklom schádzala po schodoch do podchodu k jednotlivým perónom na hlavnej stanici v Bratislave. Bicykel nepohodlne niesla v rukách. Ďalší cestujúci namáhavo schádzali dole schodmi s veľkými kuframi. Už na budúci rok by mali mať k dispozícii výťahy. Šanca, že sa Bratislava dočká v dohľadnej budúcnosti prestavby a modernizácie hlavnej stanice je minimálna. Hlavné mesto, slovenské železnice a developerská spoločnosť sa koncom 90. rokov minulého storočia dohodli na spoločnom projekte prestavby stanice a jej okolia. Veľkolepé plány zahŕňali zmodernizovanie stanice, vybudovanie novej trate električky pod úrovňou terénu, nákupného centra, kancelárií či hotela za 175 milióna eur. Projektu predchádzala dvojica kľúčových zmlúv. Zmluva s mestom na výstavbu pred stanicou a nájomná zmluva na 50 rokov so ŽSR na strategické pozemky v jej okolí. Projekt ostal len na papieri. Počas rokov sa mesto sťažovalo, že súkromník na projekte nepracuje, ten tvrdil, že prácu mu komplikuje magistrát. Mesto vlani zmluvu s developerom nepredĺžilo, hoci o to žiadal. Keďže bola platná do konca roka 2016, pokladá ju za zaniknutú. Developer s tým nesúhlasí a obrátil sa na súd. „Súdne konanie ešte stále prebieha,“ ozrejmil Marek Papajčík z oddelenia komunikácie a marketingu na magistráte. ŽSR zmluvu s Transprojektom vypovedali, pretože developer sa nezapísal do protischránkového registra a neodkryl svoju vlastnícku štruktúru. Novú povinnosť firmám obchodujúcim so štátom či štátnymi firmami prikazuje protischránkový zákon. Transprojekt argumentuje, že túto povinnosť nemal a vypovedanie zmluvy považuje za právne neúčinné. „Nájomca si počas celého, viac než 10 rokov trvajúceho zmluvného vzťahu poctivo plnil svoje záväzky a ŽSR získali vďaka tejto nájomnej zmluvy na svoj účet finančné plnenie takmer 1 millióna eur,“ povedala Mária Adamová, mediálna konzultantka developera. Obe strany sa stretli 12. októbra, aby si vyjasnili dôvody vypovedania zmluvy. „Na základe tohto stretnutia sa potvrdilo, že sa právne názory oboch strán diametrálne rozchádzajú,“ ozrejmila Adamová. Transprojekt upozornil, že spôsobené škody si bude nárokovať zákonnými prostriedkami. Dá sa očakávať, že aj tento spor skončí na súde. Slovenské železnice zatiaľ odmietli uviesť ďalší postup pri prestavbe stanice a neuviedli ani prípadný časový rámec „Tieto otázky sú momentálne predčasné. ŽSR urobili prvé dva rozhodujúce kroky – odstúpenie od zmluvy a protokolárne prevzatie predmetu nájmu – pozemkov – späť do svojej správy,“ ozrejmila Martina Pavliková, hovorkyňa ŽSR. ŽSR zatiaľ pokračujú v prvej z naplánovaných menších rekonštrukcií. Najprv obnovia bývalý služobný podchod a vytvoria prístupy pre imobilných, matky s kočíkmi či cestujúcich s veľkou batožinou na všetky nástupištia. Na každom vybudujú presklený bezbariérový výťah. Pribudne nový kamerový systém a osvetlenie. V rámci tohto projektu vymenia štyri existujúce výťahy na prvom až štvrtom nástupišti a na piatom nástupišti vybuduje nový výťah. Zaplatí za to viac ako 1,76 milióna vrátane DPH. „Tieto zmeny by mali byt zrealizované ešte do konca roka 2017,“ ozrejmila Pavliková. Nasledovať bude prebudovanie bývalej reštaurácie na čakáreň pre cestujúcich. Na vylepšovaní stanice a okolia sa tiež podieľa mesto. V rokoch 2015 a 2016 opravilo vozovku, chodníky, ostrovčeky a obrubníky a prebudovalo prechody pre chodcov na bezbariérové. Zabezpečilo aj nátery zastrešenia chodníka k zastávke a oporného múru a výmenu pohyblivých schodov k električkám. Celková suma bola asi 450-tisíc eur. Na rok 2017mesto na úpravy a vylepšenia Námesta F. Liszta vyhradilo ďalších stotisíc eur. Zablokovaná prestavba hlavnej stanice oživila myšlienku na novú stanicu na inom mieste. Primátor Ivo Nesrovnal by rád videl nový železničný uzol na Trnavskom Mýte. Podľa neho má lepšiu polohu ako dnešná hlavná stanica, ktorá je postavená v zákrute a hneď za tunelom a neponúka rýchle prepojenie do ostatných mestských častí. Odborníci na dopravu však poukazujú na to, že Filiálka je konečnou zástavkou a preto sem vedú koľaje len z jednej strany. Ďalším problémom na tejto trase je množstvo železničných priecestí. Obnovenie premávky by ešte viac skomplikovalo dopravnú situáciu v meste. Ďalšie možnosti rozvoja železničnej dopravy v Bratislave má ponúknuť štúdia realizovateľnosti - Uzol Bratislava. ŽSR si ju objednali v júni minulého roku u štvorčlenného združenia vedeného spoločnosťou Reming Consult za vyše 1,56 milióna eur. „Na základe jej výsledkov budú posúdené všetky železničné stanice v uzle Bratislava vrátane Filiálky, ich ďalšie prípadné využitie, ako aj rozsah a podoba rekonštrukcie či rozvoja do budúcna,“ ozrejmila Pavliková, hovorkyňa ŽSR. Štúdia mala byť hotová v auguste, ale jej dokončenie sa stále posúva.


Ceny ropy posilnili, zdraželo aj zlato

Veľkoobchodná cena benzínu na americkom trhu vzrástla o 3 centy.

NEW YORK. Ceny ropy a zlata v piatok stúpli, keďže dolár oslabil na najnižšiu úroveň za takmer mesiac. Ľahká americká ropa si prilepšila o 1,41 USD, čiže o 2,6 percenta a uzavrela na úrovni 56,55 USD za barel. Severomorská ropa Brent, ktorej cena sa považuje za medzinárodnú referenčnú cenu, zdražela o 1,36 USD, čiže o 2,2 percenta na 62,72 USD za barel.Veľkoobchodná cena benzínu na americkom trhu vzrástla o 3 centy na 1,74 USD za galón a vykurovací olej zdražel o 4 centy na 1,95 USD za galón. Zlato si pripísalo 18,30 USD, čiže 1,4 percenta a uzavrelo na úrovni 1 296,50 USD za uncu. Striebro stúplo o 30 centov, čiže o 1,8 percenta na 17,37 USD za uncu.


Sagan absolvuje preteky v Kanade. Bude čeliť obrovskej konkurencii

BRATISLAVA. Mimoriadne silná konkurencia čaká na Petra Sagana na dvojici kanadských jednorazových pretekov v Québec City a Montreale (13. a 15. 9.). Okrem trojnásobného majstra sveta z tímu Bora-Hansgrohe sa na najväčších severoamerických klasikách patriacich do prestížneho seriálu WorldTour predstavia aj Talian Vincenzo Nibali (Bahrain Merida), Francúz Julian Alaphilippe (Deceuninck - Quick Step), Austrálčan Michael Matthews (Sunweb), Brit Geraint Thomas, Poliak Michal Kwiatkowski (obaja Ineos) či Belgičania Greg van Avermaet (CCC Team) a Tim Wellens (Lotto Soudal). V Québecu sa bude jazdiť na členitom mestskom okruhu s dĺžkou 12,6 km, cyklisti ho absolvujú 16-krát, čiže dovedna 201,6 km. V Montreale si cyklisti pridajú dva okruhy navyše a dovedna na nich čaká 219,6 km (12,2x 18). Sagan vyhral klasické preteky v Québec City v rokoch 2016 a 2017. V edícii 2017 to bolo vtedy jeho jubilejné sté víťazstvo v profikariére na ceste. V Montreale bol rovnako úspešný už v roku 2013. Najväčšie kanadské cyklistické preteky sa tento rok uskutočnia po desiaty raz. "V Québec City a Montreale už desaťročie vítame výkvet svetového profipelotónu. Cyklisti sem radi chodia pre skvelú organizáciu aj vrelé prijatie fanúšikmi. Fantastické štartovné pole v roku nášho desiateho výročia je odmenou za všetky hodnoty, ktoré sme vložili do tohto podujatia," povedal videprezident GPCQM Marcel Leblanc v tlačovej správe organizátorov.


Strelil päť gólov a pridal asistenciu, hviezdou týždňa sa stal Roslovic

Centra Winnipegu dopĺňajú Hart a Zibanejad.

WASHINGTON. Hviezdou uplynulého týždňa v zámorskej hokejovej NHL sa stal center Winnipegu Jets Jack Roslovic. Dvadsaťdvaročný rodák z Columbusu si v drese kanadského tímu počas uplynulého týždňa pripísal na svoje konto 6 kanadských bodov (5+1), pričom sa prezentoval najmä hetrikom pri vysokom víťazstve Winnipegu nad Anaheimom Ducks (9:3). Mladý útočník v doterajšom priebehu NHL 2018/2019 nazbieral v 51 zápasoch 16 bodov (7+9). Druhou hviezdou týždňa sa stal brankár Philadelphie Flyers Carter Hart. Stále iba 20-ročný kanadský gólman sa skvelými zákrokmi blysol predovšetkým v zápase proti Edmontonu Oliers (5:4 po predĺžení), v ktorom úspešne kryl 40 striel súpera. Aj vďaka nemu ťahajú Flyers sériu siedmich víťazstiev. Tretie miesto pri vyhlasovaní najlepších hráčov uplynulého týždňa v profilige získal Mika Zibanejad. Švéd v službách New Yorku Rangers v posledných troch zápasoch dosiahol bilanciu 6 kanadských bodov za 3 góly a rovnaký počet asistencií. Informácie priniesol web nhl.com.


Facebook financuje program na čítanie ľudských myšlienok

Vedci dúfajú, že dokážu v reálnom čase dekódovať 100 slov za minútu.

BRATISLAVA. Spoločnosť Facebook oznámila prelom vo svojom pláne vytvoriť zariadenie, ktoré by umožnilo ľuďom písať iba na základe myslenia. Spoločnosť financovala štúdiu publikovanú v Nature Communications, ktorá vyvinula algoritmy so strojovým učením schopné premeniť mozgovú aktivitu na reč. Fungovalo to u pacientov s epilepsiou so zavedenými elektródami v mozgu, ktoré pred chirurgickým zákrokom skúmali pôvod ich záchvatov. Facebook dúfa, že sa vďaka tomu podarí vytvoriť plne neinvazívne zariadenie, ktoré by vedelo spracovať 100 slov za minútu.Vedci z University of California v San Franciscu požiadali pacientov, aby nahlas odpovedali na zoznam náhodne vybraných jednoduchých otázok s viacerými možnými odpoveďami. Algoritmy sa naučili v 75 percentách prípadov identifikovať otázku, ktorú sa pacientov pýtali, a v 61 percentách prípadov aj ich odpoveď. "Väčšina predchádzajúcich prístupov sa zamerala na dekódovanie samotnej reči. Avšak tu hovoríme o hodnote dekódovania obidvoch strán konverzácie - otázky, ktorú niekto počuje, a ako na ňu odpovie," uviedol profesor Eddie Chang. "To posilňuje našu intuíciu, že reč nie je iba niečo, čo sa objaví vo vákuu a že každý pokus dekódovať, čo sa pacienti s poruchami reči snažia povedať, je možné vylepšiť, ak vezmeme do úvahy celý kontext toho, ako sa snažia komunikovať," pokračoval profesor Chang. Momentálne sú podľa neho ochrnutí pacienti so stratou reči limitovaní veľmi pomaly pomocou zvyškových pohybov očí alebo za pomoci svalových zášklbov ovládať počítačové rozhranie."Vedci v konečnom dôsledku dúfajú, že dokážu v reálnom čase dekódovať 100 slov za minútu so slovnou zásobou pozostávajúcou z 1000 slov a s chybovosťou menej ako 17 percent," uviedla spoločnosť Facebook na svojom blogu. Ako ďalej píše, radšej ako sa pozerať do telefónu alebo otvoriť si laptop, môžeme si bez zaváhania udržať očný kontakt a získať potrebné informácie a kontext.Spoločnosť Neuralink Elona Muska medzitým požiadala americké regulačné úrady o povolenie začať testovať na ľuďoch svoje vlastné zariadenie na "čítanie" mozgu.


Ak vidím päste, zuby, výkriky, vtedy je to Dominika, vraví jej tréner

Víťazkou ankety Tenistka roka sa po siedmy raz stala Dominika Cibulková.

BRATISLAVA. Už dávno nebola víťazka ankety Tenistka roka taká jednoznačná ako teraz. Dominika Cibulková vyhrala v tomto roku turnaje v Katoviciach, v Eastbourne, v Linzi aj Masters v Singapure a dostala sa na 5. miesto svetového rebríčka. "Bol to rok ako z rozprávky," vravela 27-ročná Bratislavčanka po prevzatí ceny na stredajšej slávnosti v Národnom tenisovom centre. Titul ankete mužov obhájil Martin Kližan, víťaz turnajov v Rotterdame aj v Hamburgu. Neprišiel si prevziať ocenenie, ani ho nikto nezastúpil. "Ak viem, že z nej dostanem päste, zuby, výkriky, tak vtedy je jasné, že je na kurte dobre nastavená," vravel o Cibulkovej jej tréner Matej Lipták. "Má emotívny mód, že musí byť bojovná, musí na dvorci skákať, povzbudzovať sa. To je jej štýl, vtedy hrá najlepší tenis." Matej Lipták začal spoluprácu s Dominikou Cibulkovou na jeseň 2012. V sezóne 2014 ju priviedol do finále grandslamového Australian Open a do top 10 svetového rebríčka. Po zdravotných ťažkostiach a operácii nohy sa vo februári tohto roka prepadla až na 66. miesto WTA, no skvelá druhá polovica sezóny ju vyniesla do prvej päťky. Žiadna iná tenistka nevyhrala v tomto roku štyri turnaje. "V každom roku mám za cieľ dostať hráčku vyššie v rebríčku, ako bola na jeho začiatku," vravel tréner Lipták, ktorý v minulosti viedol Petru Kvitovú či Danielu Hantuchovú. "Ale že Domča vyhrá štyri turnaje aj záverečný Masters a ukončí rok na piatom mieste WTA, tomu by som neveril." Zlom nastal podľa Liptáka na aprílovom halovom turnaji v Katoviciach, kde sa jeho zverenkyňa po prehratom prvom sete v úvodnom súboji s Nemkou Carinou Withöftovou rozbehla za prvenstvom a o dva týždne si zahrala aj vo finále veľkého antukového turnaja v Madride. "Jej hra je stabilnejšia, bez väčších výkyvov, lepšie zvláda kritické stavy - výrazne jej pomáha mentálny kouč Radko Šefčík," vravel Lipták. V závere sezóny to najmenšia hráčka top 10 (161 cm) Cibulková potvrdila aj na víťazných turnajoch v Linzi a Singapure. "Domča je nízka, čo ju limituje hlavne pri servise, ale na druhej strane má svoje prednosti, ako je rýchlosť, energia, v príprave je nesmierne pracovitá. Nepamätám si tréning, v ktorom by nešla na sto percent," vravel Lipták. "Stále sa môže zlepšovať v strategickom myslení, jej hra môže byť variabilnejšia. Je to aj kumšt trénera, aby posúval hráčku vyššie. Musíme byť pripravení na to, že súperky sa budú chcieť v zápase s ňou vytiahnuť, budú ju mať prečítanú." Cibulková obhajuje na začiatku roka 2017 "len" 500 bodov, čo ju pri dobrom výsledku na Australian Open môže vo svetovom rebríčku posunúť vyššie. "Ak je niekto piaty na svete, tak už môže byť štvrtý, tretí, ba aj vyššie," vravel Lipták. "Naším cieľom je vyhrať grandslamový turnaj. V minulosti sme sa to báli vysloviť, ale keď už bola vo finále Australian Open 2014 a triumfovala na Masters 2016, tak máme vieru, že to môže vyjsť." Dominika Cibulková je tento týždeň na rehabilitačnom pobyte v kúpeľoch v Piešťanoch, na budúci týždeň má v pláne tradičnú kondičnú prípravu vo Vysokých Tatrách a v decembri sa na hernú prípravu premiestni na Floridu. Muži 1. Martin Kližan 127 b. 2. Andrej Martin 116 3. Jozef Kovalík 46 Ženy 1. Dominika Cibulková 186 2. Kristína Kučová 74 3. Jana Čepelová 47 Juniori 1. Lukáš Klein Juniorky 1. Tereza Mihalíková Talent 1. Romana Čisovská Tím 1. Fed Cup Slovenska Tento text ste mohli čítať vďaka tomu, že platíte za obsah. Vážime si to.


Facebook má nové nástroje proti pornografickej pomste

Po novom už môžete nahlásiť nielen falošné správy a nevhodný obsah, ale aj fotky mimo vášho dosahu, na ktorých ste nahí.

MENLO PARK, BRATISLAVA. Online šikana poznačila život mnohých. Jednou z jej najhorších foriem je, ak ktosi na sociálnu sieť zavesí vaše nahé fotografie zo súkromia. Formu pornografickej pomsty často používajú bývalí partneri po rozchode a ak už citlivé obrázky uniknú na web, je takmer nemožné ich šírenie zastaviť. Facebook po opakovanej kritike prichádza s funkciou, ktorá by šírenie podobných obrázkov mohla pomôcť spomaliť. Pri nahlasovaní nevhodných príspevkov podľa agentúry Reuters pribudla možnosť nahlasovania takzvanej pornografickej pomsty. Takto nahlásené obrázky operátori vyhodnotia prednostne a postarajú sa o to, aby snímky zaradili do databázy blokovaného obsahu. Algoritmy pre rozoznávanie snímok a umelá inteligencia sa následne postarajú o to, aby ich v pôvodnej či upravenej podobe už nikdy nebolo možné zdieľať. Facebook tak s odstupom času reaguje na fenomén známy pod označením "revenge porn", čiže pornografická pomsta, ktorému dosiaľ nevenoval dostatočnú pozornosť. Súčasne upozorňuje útočníkov na to, že pri takomto správaní bude blokovať ich používateľské účty. Sociálna sieť sa v minulom roku stretla so zástupcami ženských spolkov a teraz zakročila proti čoraz rozšírenejšiemu problému. Zmena životného štýlu, fotoaparáty v mobiloch a sociálne siete výrazne ovplyvnili spôsob, akým vzniká digitálny obsah, ktorý je predmetom zdieľania.


Taliansko chce od Únie zvláštny štatút pre chudobný juh

Nezamestnanosť mladých v južnom Taliansku nahráva aj zločinu.

RÍM.Taliansky premiér Giuseppe Conte plánuje požiadať Európsku komisiu, aby udelila chudobnej južnej časti Talianska osobitný štatút, ktorý by pomohol bojovať s nezamestnanosťou a organizovaným zločinom, uviedla v stredu tlačová agentúra AFP. "Musíme sa pokúsiť primäť Európu, aby priznala osobitný štatút nášmu juhu, čo by nám umožnilo prijať zvláštne rozvojové opatrenia," napísal v stredu Conte na svojom facebookovom účte pred odchodom do Bruselu, kde má na programe stretnutie s predsedníčkou novej Európskej komisie Ursulou von der Leyenovou. Zvláštny štatút by umožnil juhotalianskym regiónom získať prednostný a priamy prístup k niektorým európskym programom. Zmienené chudobné regióny Talianska v súčasnosti zaznamenávajú jednu z najvyšších mier nezamestnanosti medzi mladými ľuďmi v Európe. Podľa posledných výsledkov Eurostatu, žilo v roku 2018 v južnom Taliansku viac ako 1,8 milióna rodín v totálnej chudobe. Nedostatok pracovných príležitostí pre mladých nahráva do rúk náborovým pracovníkom miestnych skupín organizovaného zločinu. "Nezamestnanosť mladých v južnom Taliansku presiahla 50 percent, je tam nedostatok investičných, rozvojových politík a stratégií na ich obnovu," uvádza sa vo vyhlásení poslancov Európskeho parlamentu za taliansku stranu Hnutie piatich hviezd (M5S), ktorí Conteho plán podporujú.


Vyšetrovanie smrti speváka Princea neprinieslo žiadne obvinenia

Jednoducho nemáme dostatok dôkazov, aby sme niekoho obvinili zo zločinu v súvislosti so smrťou Princea, uviedol prokurátor zo štátu Minnesota.

NEW YORK. V prípade vyšetrovania okolností úmrtia významného amerického hudobníka Princea v apríli 2016 nebudú vznesené žiadne obvinenia. Informovala o tom vo štvrtok agentúra DPA s odvolaním sa na vyhlásenie ministerstva spravodlivosti. Spevák zomrel vo veku 57 rokov vo svojom sídle neďaleko Minneapolisu na následky neúmyselného predávkovania liekom na bolesť fentanylom, opiátom niekoľkonásobne silnejším než heroín. "Jednoducho nemáme dostatok dôkazov, aby sme niekoho obvinili zo zločinu v súvislosti so smrťou Princea," uviedol prokurátor zo štátu Minnesota Mark Metz na tlačovej konferencii, na ktorej oznámili ukončenie vyšetrovania. "Nie sú dôkazy naznačujúce akýkoľvek iný nekalý motív, úmysel alebo spriahnutie s cieľom zavraždiť Princea," dodal. Lekár podozrivý z toho, že spevákovi krátko pred jeho smrťou nelegálne predpísal iné lieky proti bolesti, sa medzitým dohodol s americkou vládou na vyrovnaní prostredníctvom sumy 30-tisíc dolárov. Podľa vyšetrovania Úradu pre kontrolu drog (DEA) Michael Schulenberg predpísal lieky určené pre speváka jeho osobnému strážcovi, čím porušil zákon o kontrolovaných látkach. Schulenberg súhlasil so zaplatením zmienenej sumy do 30 dní. Metz informoval, že nie sú nijaké dôkazy, odkiaľ pochádzali tabletky, ktoré hudobníka zabili. Prince si podľa prokurátora myslel, že berie liek proti bolesti Vicodin, v skutočnosti však išlo o jeho sfalšovanú verziu obsahujúcu fentanyl. Fentanyl je v Spojených štátoch dostupný iba na lekársky predpis, často ho však užívajú závislí jedinci a predáva sa na čiernom trhu. "Lekári sú dôveryhodní odborníci v zdravotníctve," povedal federálny prokurátor z Minnesoty Greg Brooker. "Ako licencovaní odborníci, lekári sú mimoriadne zodpovední pri predpisovaní, najmä pokiaľ ide o vysoko návykové lieky proti bolesti," povedal. Hudobník bol známy svojím zdravým životným štýlom. Trápili ho však bolesti bokov a kolien, ktoré si zranil v minulosti pri koncertoch.